**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Ιανουαρίου 2021, ημέρα Τετάρτη και ώρα 16.50΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας: «Έγκριση σχεδίων συμβάσεων στον τομέα της άμυνας».   (3η συνεδρίαση).

 Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, ο Υφυπουργός Εθνικής Άμυνας, κ. Αλκιβιάδης Στεφανής, ο Αρχηγός ΓΕΕΘΑ, κ. Κωνσταντίνος Φλώρος, Στρατηγός, ο Αρχηγός ΓΕΑ, κ. Γεώργιος Μπλιούμης, Αντιπτέραρχος, ο Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ), κ. Θεόδωρος Λάγιος, καθώς και αρμόδιοι και υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Βρούτσης Ιωάννης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Παππάς Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ξεκινάμε, λοιπόν, την τρίτη συνεδρίαση, την δημόσια συνεδρίαση. Με αυτήν ολοκληρώνεται ο κύκλος της συζήτησης του νομοσχεδίου για τις ρυθμίσεις του Υπουργείου Εθνικής Άμυνας για το ζήτημα των γαλλικών μαχητικών αεροσκαφών «RAFALE» και μετά από την συζήτηση που είχαμε «πάνω» και εξαντλήθηκε και το μέρος με τις «ευαίσθητες» πληροφορίες θα παρακαλούσα να ξεκινήσουμε από τους Εισηγητές των κομμάτων να πάρουν το λόγο να κάνουμε τον κύκλο.

Τον λόγο έχει ο Εισηγητής της Πλειοψηφίας, Κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, κύριε Υπουργέ δεν θα μακρηγορήσω.

Ολοκληρώνεται με αυτή τη συνεδρίαση της Επιτροπής μας μία συζήτηση, η οποία θα μπορούσε να χαρακτηριστεί ιστορική και αυτό γιατί όλοι σε αυτήν την αίθουσα, νομίζω ότι συμφωνούμε, όπως διαπιστώσαμε άλλωστε και στην επί της αρχής συζήτηση, τόσο με την αναγκαιότητα της εν λόγω εξοπλιστικής ενίσχυσης όσο και με την ορθότητα της επιλογής του, της επιλογής του αντικειμένου της ενίσχυσης, δηλαδή των αεροσκαφών και των όπλων τους, τα μείζονος σημασίας αντικείμενα της συζήτησης, δηλαδή.

 Οι επιφυλάξεις ή οι ενστάσεις που εκφράστηκαν, αφορούσαν σε ζητήματα της διαδικασίας έγκρισης του παρόντος σχεδίου νόμου και στην παροχή διευκρινίσεων αναφορικά με το κόστος του προγράμματος και άλλες λεπτομέρειες τεχνικής φύσεως, σημαντικά ασφαλώς και αυτά και νομίζω ότι μετά τη δεύτερη συνεδρίαση, την κεκλεισμένων των θυρών, όλοι γίνονται σοφότεροι, καθώς «φωτίστηκαν» όλες ανεξαιρέτως οι πτυχές των Συμβάσεων και θέλω να πιστεύω ότι πείστηκαν και οι πιο δύσπιστοι.

 Η εν λόγω συνεδρίαση, η οποία αποτέλεσε επιλογή της πολιτικής ηγεσίας του Υπουργείου Εθνικής Άμυνας και βεβαίως και του Προεδρείου της Επιτροπής, παρότι δεν προβλεπόταν στην αρχική διαδικασία και γι’ αυτό την ευχαριστούμε, ήταν «καταλυτικής» σημασίας στο να καταδείξει αυτό το οποίο ανέφερα και στην επί της αρχής συζήτηση. Ποιο; Το γεγονός ότι όσο αδιαπραγμάτευτη είναι η εθνική κυριαρχία και η εδαφική ακεραιότητα για όλους μας άλλο τόσο είναι και η λογοδοσία για τα χρήματα των Ελλήνων φορολογουμένων.

Με απλά λόγια, το εν λόγω σχέδιο νόμου, διασφαλίζει το εθνικό συμφέρον με την ουσιαστική ενίσχυση των Ελληνικών Ενόπλων Δυνάμεων ενώ ταυτόχρονα διασφαλίζει και το δημόσιο συμφέρον με τους διαφανείς όρους των Συμβάσεων.

Οποιαδήποτε άλλη αντίληψη αποκομίζει κανείς είναι γιατί επιλέγει μια άλλη πραγματικότητα, «αντικατοπτρίζει» κομματικές εμμονές και αγκυλώσεις.

Ολοκληρώνοντας, κυρίες και κύριοι συνάδελφοι τον κύκλο αυτών των συνεδριάσεων θα ήθελα να σταθώ στο εξής. Όπως είπα, όσο διαβάζετε το εν λόγω σχέδιο νόμου, τόσο πιο ευανάγνωστο γίνεται το εθνικό συμφέρον και η εν δυνάμει ιστορικότητα της παρούσας συνεδρίασης έχει λοιπόν να κάνει με το τι επιλέγει κανείς.

 Όποιος έχει ακόμα ενστάσεις, επιλέγει να ακολουθήσει τη μοναξιά του μικροκομματικού «στενοσόκακου» και όχι την «πολύβουη λεωφόρο» του εθνικού συμφέροντος.

 Πραγματικά, αυτό είναι ιδιαίτερα λυπηρό. Παρά ταύτα, σας καλώ να υπερψηφίσουμε όλοι το εν λόγω σχέδιο νόμου για έναν απλό λόγο. Για να μπορούμε να περάσουμε ένα ισχυρό μήνυμα προς πάσα κατεύθυνση, ότι όλοι εμείς οι εκπρόσωποι του ελληνικού λαού λέμε όλοι ομόφωνα ναι, σαν μια γροθιά στην ενίσχυση των Ενόπλων Δυνάμεών μας.

Σκεφτείτε, τι θετικό αντίκτυπο θα έχει στο ηθικό, αλλά και στις καρδιές και στα μυαλά εκείνων που, τελικά τομέα θα τα χρησιμοποιήσουν. Στους ήρωες των αιθέρων μας, στους υπερασπιστές του αιγαίου.

Σας καλώ κυρίες και κύριοι συνάδελφοι, να μη χάσουμε το δάσος για το δέντρο. Και για μένα το δάσος θα είναι σήμερα η ομοθυμία μας, η οποία θα αντικατοπτρίζει και την εθνική μας ομόνοια και ενότητα. Στην πράξη όμως ακόμη όχι στα λόγια.

Εμείς ως Νέα Δημοκρατία, υπερήφανα ψηφίζουμε ναι. Ελάτε όλοι μαζί να δώσουμε νέο νόημα στην εθνική μας ομοψυχία.

Σας ευχαριστώ πολύ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κύριος Τσίπρας.

 **ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας):** Ευχαριστώ, κύριε πρόεδρε.

Η άμυνα υπηρετεί μια εξωτερική πολιτική και υπηρετεί συνολικά μία νέα εθνική πολιτική. Και βεβαίως, ο χώρος της άμυνας, οι Ένοπλες Δυνάμεις, εφαρμόζουν αυτό που αποφασίζει η πολιτεία, η πολιτική ηγεσία.

Από αυτήν την άποψη το πρώτο ζητούμενο, το κύριο ζητούμενο στην περίοδο που διανύουμε, που είναι αρκετά δύσκολη και ευαίσθητη, είναι το ζήτημα της εξωτερικής πολιτικής και το πρώτο πεδίο υπεράσπισης εθνικής κυριαρχίας, κυριαρχικών δικαιωμάτων, εθνικών συμφερόντων, δεν είναι το στράτευμα. Το πρώτο πεδίο είναι η ίδια η πολιτεία, η εξωτερική της πολιτική, η πολιτική της βούλησης, δηλαδή να υπερασπίσει ή όχι, και έπεται το στράτευμα που εφαρμόζει - όπως είπα - άλλες πολιτικές.

Εδώ, όμως, σήμερα θα συζητήσουμε για τα «RAFALE». Το επισημαίνω, ωστόσο, γιατί αυτό είναι το κύριο πεδίο - αν υπάρχει όντως βούληση - δηλαδή, υπεράσπιση εθνικών συμφερόντων ή υπάρχει η πορεία υποχωρητικότητας.

Δεύτερον. Η ιστορία με τα «RAFALE» - να θυμίσω - ότι όταν πρωτοήρθε στη δημοσιότητα ήρθε με την υπόμνηση αν και όχι ρητή διά στόματος πρωθυπουργού τότε, ότι η αγορά των «RAFALE» συνδέεται με μια αμοιβαία αμυντική συμφωνία με τη Γαλλία, που όλοι καταλαβαίνουν ότι θα μας προστάτευε στο ενδεχόμενο μιας μεγαλύτερης αναταραχής στην Ανατολική Μεσόγειο, ανάμεσα σε εμάς και τη γείτονα χώρα.

Αυτό, παρά τις διαβεβαιώσεις του Υπουργού, του κυρίου Νίκου Παναγιωτόπουλου, έχει φύγει αυτήν τη στιγμή από το τραπέζι, δεν φαίνεται να υπάρχει οποιαδήποτε προοπτική - άμεση τουλάχιστον - και βεβαίως, δεν συνιστά προοπτική το να υπογράφουμε πρώτα τη συμφωνία, τη σύμβαση για να «RAFALE» και μετά να παρακαλάμε ή να πιέζουμε για μια συμφωνία εκ των υστέρων.

Αλλά λέω ότι το τέχνασμα αυτό με το οποίο πλασαρίστηκε συμφωνία, για τα «RAFALE», αυτή τη στιγμή, δεν υπάρχει.

Παρ όλα αυτά, από την πρώτη στιγμή, δεν τηρήσαμε μία αρνητική στάση για το θέμα των «RAFALE». Όχι μόνο διότι έχουν αλλάξει συνολικά τα πράγματα στην περιοχή είναι όντως πιο δύσκολες οι καταστάσεις - και δεν τηρήσαμε μία αρνητική στάση, παρά το γεγονός ότι ο σχεδιασμός ο οποίος υπήρχε από το Υπουργείο Εθνικής Άμυνας - και σε αυτό υπάρχει συναίνεση - ήταν λίγο διαφορετικός. Προέβλεπε άλλα πράγματα.

 Συνεπώς, η θετική μας στάση στην επιλογή των Rafale, είναι υπό τον όρο ότι δεν θα ανατραπεί ο στρατηγικός αμυντικός σχεδιασμός, ο οποίος υπήρχε και αφορά κυρίως το ζήτημα της υποστήριξης και της δυνατότητας να υπερασπιστούμε την εθνική μας κυριαρχία, τα κυριαρχικά δικαιώματα και ανατολικότερα του Αιγαίου, ανατολικότερα της Ρόδου και ως προς την Κύπρο, την οποία, βεβαίως, στηρίζουμε και στο Καστελόριζο κ.λπ.. Αυτός ο σχεδιασμός, που σημαίνει ότι εμείς με δικά μας μέσα, μπορούμε εκεί να υπερασπιστούμε τα κυριαρχικά μας δικαιώματα και τίποτα παραπάνω και να μην στηριζόμαστε, άρα, σε τρίτες δυνάμεις και στην καλή τους διάθεση ή να μας εκμεταλλεύονται, είναι ένα βασικό στοιχείο του αμυντικού σχεδιασμού, ο οποίος υπήρχε. Το, ναι, στα Rafale από τη δική μας πλευρά είναι υπό τον όρο, ότι δεν θα ανατραπεί ο σχεδιασμός αυτός.

Τώρα για το ζήτημα ενός τόσο μεγάλου προγράμματος. Θα πρέπει να δούμε ποιες ήταν οι διαδικασίες, που υπήρχαν πριν. Ως κυβέρνηση που διετελέσαμε, η κυβέρνηση του ΣΥ.ΡΙΖ.Α., καταρχήν, είμαστε περήφανοι, για το γεγονός ότι δώσαμε ώθηση στις επιχειρησιακές δυνατότητες των Ενόπλων Δυνάμεων, με δύο μεγάλα προγράμματα, της δομικής ηλεκτρονικής αναβάθμισης των αεροσκαφών P-3 και κυρίως της επιχειρησιακής αναβάθμισης των αεροσκαφών F-16, μετά από εικοσαετή σχεδόν αδιαφορία πολλών κυβερνήσεων, για το επίπεδο μαχητικής ικανότητας των Ενόπλων Δυνάμεων.

Είναι προφανές ότι βλέπουμε και γνωρίζουμε γύρω μας την επικινδυνότητα του επιχειρησιακού μας περιβάλλοντος. Είμαστε κάτι παραπάνω από υπερθετικοί για τους εξοπλισμούς στις Ένοπλες Δυνάμεις. Αυτό, όμως, προϋποθέτει την εφαρμογή κανόνων, διαδικασιών και προτεραιοτήτων, που όλοι καλά γνωρίζουμε. Το γεγονός εκείνο προκαλεί θλίψη και απογοήτευση για τη λειτουργία των αρμόδιων οργάνων και θεσμών, είναι ότι η ίδια παράταξη που θέσπισε διαδικασίες αμυντικών προμηθειών υποτίθεται για την καθαρότητα και τη διαφάνεια, η ίδια και πάλι τις παραβαίνει επιδεικτικά και ηχηρά.

Το 2014, λοιπόν, ο κύριος Αβραμόπουλος, ως Υπουργός Εθνικής Άμυνας, θέσπισε τότε κανόνες και διαδικασίες, που κατά βάση πηγάζουν από το νομικό πλαίσιο για τις προμήθειες, αλλά και τον εξορθολογισμό των διαδικασιών των εξοπλιστικών προγραμμάτων υπογράφοντας τον βασικό οδηγό σχεδιασμού και υλοποίησης των εξοπλιστικών προγραμμάτων, το γνωστό Εθνικό Αμυντικό Σχεδιασμό. Έξι χρόνια στη συνέχεια, αφού δοκιμάστηκε η επιτυχής εφαρμογή του από τις κυβερνήσεις ΣΥ.ΡΙΖ.Α., επανέρχεται η ίδια παράταξη, για να αθετήσει τους δικούς της κανόνες. Είναι σαν να φεύγει, δηλαδή, από την εξουσία, όταν έρχεται η ώρα της και μας λέει, «προσέξτε μέχρι να επανέλθω να εφαρμόζετε τα θεσμικά κείμενα που σας άφησα», αλλά, όταν ήδη, κυβερνάει εφαρμόζει, άλλα πράγματα.

Όπως είναι γνωστό αγαπητοί συνάδελφοι, ο Εθνικός Αμυντικός Σχεδιασμός προβλέπει την εφαρμογή του δημοκρατικού ελέγχου επί των συμβάσεων μέσω της αρμόδιας Επιτροπής Εξοπλιστικών Προγραμμάτων και Συμβάσεων της Βουλής σε τέσσερα στάδια.

Τη γνωμοδότηση επί του συνόλου των προγραμμάτων δεκαπενταετίας του μακροπρόθεσμου σχεδιασμού, που και εμείς οφείλω να ομολογήσω δεν τον είχαμε ολοκληρώσει 100%, την γνωμοδότηση του τριετούς κυλιόμενου προγράμματος.

Την ενεργοποίηση συγκεκριμένων προγραμμάτων κάθε έτος, προκειμένου να αρχίσουν οι άλλες διαγωνιστικές άλλες διαδικασίες.

Τέλος, τη γνωμοδότηση επί του σχεδίου σύμβασης που ολοκληρώνεται και προωθείται για εφαρμογή.

 Από τις παραπάνω προβλέψεις τίποτα δεν ακολουθήθηκε, αλλά επινοήθηκε άλλος τρόπος έγκρισης και νομιμοποίησης συγκεκριμένης προμήθειας για τα Rafale. Δηλαδή, αλλαγή πορείας του Προγράμματος από την Επιτροπή Αμυντικών Εξοπλισμών και Συμβάσεων στην Επιτροπή Εξωτερικών και Άμυνας και τελικά, έγκριση της Σύμβασης με νόμο, που ως εκ των πραγμάτων θα εγκριθεί, λόγω πλειοψηφίας και χωρίς την κατά νόμο πρόβλεψη, για εμπλοκή στην όλη διαδικασία του ΚΥΣΕΑ.

Δέχομαι εκ προοιμίου και καλοπροαίρετα, χωρίς να γνωρίζω λεπτομέρειες και δεν γνωρίζει λεπτομέρειες, ότι δεν έχουν εφαρμοστεί οι προκαταρκτικές προβλεπόμενες διαδικασίες του Εθνικού Αμυντικού Σχεδιασμού για το συγκεκριμένο Πρόγραμμα. Δηλαδή, καθορισμός επιχειρησιακής απαίτησης από τα Επιτελεία, σύνταξη της προβλεπόμενης μελέτης, διαβουλεύσεις σε επίπεδο Αρχηγών, τεχνικός διάλογος με τους υποψήφιους προμηθευτές κ.λπ..

Αφού, λοιπόν, έχουν γίνει όλα αυτά τα προβλεπόμενα, ποιος ο λόγος που αλλάζετε τη θεσμοθετημένη πορεία από το Υπουργείο, αλλάζει το Πρόγραμμα και προχωράει με σχέδιο νόμου;

Απλούστατα, η Κυβέρνηση, θέλει να αποποιηθεί κάθε ευθύνη για την αστραπιαία έναρξη εφαρμογής συγκεκριμένης Σύμβασης και επιλέγει το δρόμο της ψήφισης νόμου, που είναι βέβαια σίγουρος και σε βάθος χρόνου απρόσωπος.

Το χειρότερο είναι ότι δεν άφησε κανένα περιθώριο χρόνου να εκφράσουμε μέσα από τη μελέτη της Σύμβασης ένα εποικοδομητικό λόγο, προς όφελος του δημοσίου συμφέροντος και βέβαια δεν εννοώ στείρο αντιπολιτευτικό και αντιπαραταξιακό λόγο.

Ο χρόνος που διατέθηκε για να δούμε με τα ίδια μας τα μάτια τη Σύμβαση, όχι για μελέτη δεν επαρκεί, αλλά ακόμη και γρήγορη ανάγνωση, ούτε καλά - καλά για απλή οπτική σάρωση.

Έτσι, λοιπόν, στη συνέχεια θα επισημάνω ξανά ορισμένες από τις αδυναμίες της Σύμβασης, οι περισσότερες εκ των οποίων, έχουν επισημανθεί στη σημερινή συνεδρίαση στο Υπουργείο Άμυνας και χθες κατά την πρώτη λειτουργία της συνεδρίας.

Παραλείπω όσα θεωρώ ότι απαντήθηκαν, κυρίως από την πλευρά των εκπροσώπων του Ενόπλων δυνάμεών, τους οποίους και ευχαριστώ. Παραλαμβάνουμε, πρώτον, έτσι κι αλλιώς. Ό,τι και να γίνει παραλαμβάνουμε τα αεροσκάφη, ό,τι και να γίνει. Εκτός αν είναι καλή η διάθεση των Γάλλων, τέτοια που δεχτούν ότι κάποιο δεν έπρεπε να έχει δοθεί. Παραλαμβάνουμε και μετά υπάρχει απλώς η υποχρέωση είτε να μειώσουν τη βλάβη που διαπιστώνεται είτε να τα βρούμε κάπως οικονομικά, αλλά αυτό επαφίεται στην καλή τους διάθεση. Εμείς κατ’ αρχάς πρέπει να παραλάβουμε. Διαφορετικά δεν έχει και νόημα η επισήμανση ότι ακόμη και αν δεν παραλάβουμε μπορούν να τα πουλήσουν κάπου αλλού.

Είναι εξαιρετικά λίγες, λιγοστές, οι προδιαγραφές σε ό,τι αφορά τις δυνατότητες των συγκεκριμένων αεροσκαφών. Συγκρίνοντας με άλλες αγορές στο παρελθόν, οι προδιαγραφές, οι οποίες αναφέρονται και δεσμεύουν τον προμηθευτή, είναι εξαιρετικά λίγες.

Ορίζεται η Dassault ως γενικός συντονιστής, όπως σε κάποια διακρατική συμφωνία θα μπορούσε να οριστεί η αντίστοιχη ΓΔΑΕ της άλλης χώρας ως γενικός συντονιστής όλων των προμηθευτών, με τους οποίους ερχόμαστε ως εταίροι στη σύμβαση, αλλά δεν έχει ευθύνη ο γενικός συντονιστής αν εμείς δεν τα βρούμε ή υπάρξει πρόβλημα σύγκρουση με κάποια από τις άλλες εταιρείες. Νομίζω είναι σαφέστατο αυτό το οποίο λέω. Είναι μισός γενικός συντονιστής, σε βάρος δικό μας.

Δεν θα αναφερθώ στο θέμα της ομοιοτυπίας. Μένω σε όσα απαντήθηκαν από τις Ένοπλες Δυνάμεις, όμως, επανέρχομαι στο θέμα της 25ετίας που προβλέπεται ότι υπάρχει υποχρέωση υποστήριξης και επισημαίνω ξανά ότι είναι πολύ λίγα χρόνια και ακόμα χειρότερα, δεν προβλέπεται πουθενά –είπε ορισμένα πράγματα ο Υπουργός, αλλά αυτά δεν φαίνονται μέσα σε καμία σύμβαση- δεν υπάρχει καμία απολύτως πρόβλεψη για αδειοδότηση ελληνικών βιομηχανιών να παράγουν είτε μετά την 25ετία, που είναι το προφανές, αφού δεν υπάρχει υποχρέωση υποστήριξης είτε και πριν την 25ετία μέρους των υλικών, που θα μπορούσαν να χρησιμοποιηθούν για την υποστήριξη.

Επανέρχομαι στο ζήτημα ότι δεν προβλέπεται υποκατασκευαστικό έργο έτσι κι αλλιώς πέρα από το θέμα της ΦΟΣ για την Ελληνική Αμυντική Βιομηχανία. Δεν δίνεται καμία εγγύηση καλής εκτέλεσης για τα μεταχειρισμένα, είναι μόνο για τα καινούργια. Δεν αναφέρομαι στα νούμερα, είναι γνωστά, απλά επειδή είναι στο απόρρητο έγγραφο, είναι μόνο για το καινούργια, είναι μηδέν για τα μεταχειρισμένα, είναι «take it or leave it» και ό,τι μας τύχει και δεδομένου κιόλας ότι είμαστε υποχρεωμένοι να παραλάβουμε.

Επανέρχομαι στο τμήμα της φράσης όπου αναφέρεται ότι «ενδέχεται να μην υπάρχουν ανταλλακτικά στο μέλλον για τα μεταχειρισμένα», ακόμη και μέσα στο εύρος της 25ετίας.

Δεν θεωρώ επαρκή την απάντηση που δόθηκε, για το γεγονός ότι ενώ είναι το ελληνικό δίκαιο που θα κρίνει περίπτωση σύγκρουσης και άρα διαιτησίας, παρέχεται η δυνατότητα στο ICC να είναι αυτό που θα δικάσει και όχι στο ελληνικό Συμβούλιο της Επικρατείας.

Το θέμα του Fatigue Index δεν το βρήκαμε. Δεν ξέρω αν μας ξέφυγε γιατί ήταν τόσοι τόμοι, αλλά δεν το βρήκαμε πουθενά μέσα στα απόρρητα έγγραφα. Δεν ξέρω, είναι προφορική συμφωνία; Δεν υπάρχει πουθενά. Δηλαδή, της κατάστασης, στην οποία θα παραλάβουμε ειδικά τα μεταχειρισμένα αεροσκάφη. Δεν έχουμε βρει κάτι. Αν μπορείτε να μας διαφωτίσετε σε σχέση με αυτό, εκτός αν είναι θέμα προφορικό, δηλαδή, προφορικά θα παραλάβουμε ορισμένα αεροσκάφη στην κατάσταση την οποία βρίσκονται.

Επανέρχομαι, γιατί δεν απαντήθηκε, στο θέμα της εκπαίδευσης. Τα πιστοποιητικά τα οποία παρέχονται με βάση τη σύμβαση είναι ανεπαρκή. Για να γίνω πιο σαφής, γιατί δεν το συζητήσαμε αυτό στην προηγούμενη συνεδρίαση, δεν παρέχεται πιστοποιητικό επιτυχούς εκπαίδευσης, παρέχεται πιστοποιητικό εκπαίδευσης. Καταλαβαίνουμε όλοι τι σημαίνει αυτό.

Δεν προχωράω παραπέρα γιατί τα άλλα αφορούν ζητήματα πάλι απόρρητα. Όσες απαντήσεις δόθηκαν προηγουμένως, δεν θεωρώ ότι κάλυψαν όλες τις πλευρές, παρότι ορισμένες είναι αλήθεια καλύφθηκαν από την πλευρά των Ενόπλων Δυνάμεων.

Επί της αρχής, θα επαναλάβω για μία ακόμα φορά ότι δεν είμαστε αρνητικοί, είμαστε θετικοί στην επιλογή, η οποία γίνεται, αρκεί να μην ανατρέπεται ο γενικότερος αμυντικός σχεδιασμός. Θα έπρεπε η σύμβαση να μην αφήνει τόσες πολλές τρύπες.

Είναι εξαιρετικά προβληματική και είναι σαν κάποιος να προσπαθεί να μη θέλει τη συναίνεση. Θα πρέπει να είναι σε καλύτερο επίπεδο η σύμβαση αυτή, ώστε να μπορούμε με μεγαλύτερη ευκολία να πούμε το ναι. Καθίσταται εξαιρετικά δύσκολη η συναίνεσή μας σε μία τέτοιου είδους σύμβαση, παρότι επί της αρχής είμαστε σύμφωνοι.

Ευχαριστώ πολύ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής)**: Άρα, κ. Τσίπρα, ποια είναι η θέση του κόμματός σας;

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Σας είχαμε ζητήσει από εχθές να αλλάξουν ορισμένα σημεία της σύμβασης. Παραμένει η επιφύλαξη μέχρι αύριο.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής)**: Ωραία.

Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής)**: Ευχαριστώ, κύριε Πρόεδρε.

Είχαμε μια σημαντική ενημέρωση στο Υπουργείο Άμυνας το προηγούμενο διάστημα. Θα κάνω ένα γενικό σχόλιο, ότι δόθηκαν ορισμένες απαντήσεις που ικανοποίησαν, άλλες περιέπλεξαν τα πράγματα περισσότερο και σε άλλα θέματα δε δόθηκαν. Το πιο σημαντικό είναι ότι διαπιστώθηκε πως εκτός από τα απόρρητα υπάρχουν και άκρως απόρρητα που δεν απαντήθηκαν ούτε εκεί εξ’ αυτού του λόγου. Είμαστε, όμως, σίγουρα περισσότερο ενημερωμένοι από το εάν δεν πραγματοποιούνταν αυτή η συζήτηση και δε δίνονταν οι απαντήσεις που δόθηκαν και στο βαθμό που δόθηκαν.

Από εχθές έχουμε τοποθετηθεί καθαρά για την, επί της αρχής, ψήφο με ένα «ναι» καθαρό, διότι η προμήθεια των RAFALE ενισχύει την αμυντική θωράκιση της χώρας, ενισχύει την άμυνα μας και, μάλιστα, σε μια περίοδο που υπήρξε κλιμάκωση της επιθετικότητας και, ταυτόχρονα, διαπιστώθηκε ένα μεγάλο κενό που υπήρξε από την επιβράδυνση των προγραμμάτων τα προηγούμενα χρόνια και την έλλειψη μακρόπνοου σχεδιασμού. Άρα, λοιπόν, αυτό είναι αδιαμφισβήτητο και καθαρό.

Το δεύτερο που είπαμε είναι ότι πρέπει να υπάρχουν εγγυήσεις σε σχέση και με τη διαχείριση του δημόσιου χρήματος, βεβαίως, και σε σχέση με το δημόσιο συμφέρον και παραπέρα, εάν θέλετε, στο ίδιο πλαίσιο μιλήσαμε και για την ανάγκη εμπλοκής της Εθνικής Αμυντικής Βιομηχανίας και στη συντήρηση και στην υποστήριξη του συστήματος.

Να ξεκινήσω από το πρώτο θέμα που υπάρχει που, βεβαίως, λόγω του ότι υπήρξε ένα μεγάλο κενό, λόγω του έκτακτου και λόγω της πολιτικής επιλογής της κυβέρνησης, έρχεται με ένα τρόπο διαφορετικό από τον θεσμικό, από τον θεσμοθετημένο από το 2011, μιλάμε για κάτι διαφορετικό. Αυτό από μόνο του έχει κάποια προβλήματα, που είναι πάρα πολύ σημαντικά και διαπιστώνονται στη συζήτηση την οποία κάνουμε.

Θα μιλήσω για τις τρεις συμβάσεις σε συγκεκριμένα σημεία και στη συνέχεια για την εμπλοκή της Αμυντικής Βιομηχανίας που, κατά την άποψή μας, έπρεπε να υπάρχει στη σύμβαση, όχι ως ανοιχτό παράθυρο ή ανοιχτή χαραμάδα, μάλλον, που υπάρχει, αλλά ως μια δυνατότητα στα πλαίσια της συνεννόησης των δύο πλευρών που θα μπορούσε να στηριχτεί στην πρότερη συνεργασία των ελληνικών επιχειρήσεων της ΕΑΒ με τη SAFRAN, αλλά και την DASSAULT και τις σχέσεις που είχαν αναπτύξει το προηγούμενο διάστημα με αφορμή άλλα προγράμματα.

Να πω, λοιπόν, για τη σύμβαση, υπάρχει ένα ερώτημα. Βεβαίως, δεν χρειάζονται διθύραμβοι, όπως είπαμε και πάνω, για το θέμα του πακέτου, όταν λέμε, ότι θέλουμε κάτι που καλύπτει έκτακτες ανάγκες, βεβαίως, πρέπει να είναι πακέτο και βεβαίως, εκεί, «δεχόμαστε» να υπάρχει και μέσω της δυνατότητας αξιοποίησης μεταχειρισμένων αεροπλάνων. Άρα, λοιπόν, έχουμε αυτά τα χαρακτηριστικά, με αυτές τις παραδοχές που κάνουμε, για να είμαστε ακριβείς, που θα αλλάξουν, όπως είπαμε και χθες, όπως λένε όλοι, τα δεδομένα υπέρ της χώρας σε σχέση με την αεροπορική δυνατότητα, σε σχέση με την επιχειρησιακή δυνατότητα, στο Αιγαίο και στην ανατολική Μεσόγειο ευρύτερα.

Επειδή το πρόγραμμα, το οποίο, το Σεπτέμβριο, νομίζω, εγκρίθηκε, για την ανάπτυξη των Ενόπλων Δυνάμεων γενικότερα, προβλέπει 40 σύγχρονα μαχητικά. Δεν ξέρω, εάν θα έπρεπε, σε αυτή τη σύμβαση, επειδή ακριβώς πρόκειται για νέα αεροπλάνα, σύγχρονα, που δύσκολα θα ξεπεραστούν τα επόμενα χρόνια, ή ακόμα και αν υπάρξουν αλλαγές και βελτιώσεις δεν θα είναι δομικές. Εάν στη σύμβαση αυτή, θα έπρεπε να προβλεφθεί και συνέχεια πέραν των τριών Μοιρών, ως δικαίωμά μας, προκειμένου να διασφαλιστούν κάποια πράγματα, που κατά την άποψή σας, πετύχαμε σε αυτή τη σύμβαση. Αυτό, ίσως θα έπρεπε να περιλαμβάνεται μέσα.

Το δεύτερο που ήθελα να πω και να το τονίσω, που δεν απαντήθηκε πάνω, για την αξιολόγηση κατά την παραλαβή, το πιστοποιητικό ισχύει για τα καινούργια. Βεβαίως, έτσι είναι. Τα μεταχειρισμένα; Θα γίνει στο έδαφος, υπάρχουν σχέδια πτήσης; Αυτή την ερώτηση θα ήθελα να κάνω τώρα, βεβαίως δεν είναι απόρρητη, αλλά καλό θα είναι να ενημερωθούμε γι’ αυτό. Για τα καινούργια, ισχύει. Όταν παίρνεις ένα καινούργιο αμάξι, ναι, δεν στο δίνουν να το δοκιμάσεις. Το άλλο, πρέπει να υπάρξει μια διαδικασία παραλαβής. Πολλά θα μπορούσαμε να πούμε για τις συμβάσεις. Αυτή τη στιγμή, έχουν μονογραφεί από την άλλη πλευρά, που σημαίνει, ότι είναι η προσφορά της άλλης πλευράς. Δεν προβλέπεται δυνατότητα βελτίωσης με τον τρόπο τον οποίο έρχεται. Άρα, όσα λέμε είναι και η άποψή μας, για το τι θα επιδιώκαμε αν συμμετείχαμε σε αυτή τη διαδικασία, ήτοι έπρεπε να επιδιώξει η κυβέρνηση από την αρχή, όπως τα δύο σημεία στα οποία ήδη αναφέρθηκα.

Να δούμε, ότι το πρόγραμμα, οι όροι πληρωμής, είναι πολύ εμπροσθοβαρής, σχετικά με την αποπληρωμή και η ενδιάμεση εξόφληση του 30% πέραν της αρχικής προκαταβολής του 30, πριν την απόκτηση του συνόλου των αεροσκαφών. Υπάρχει μία, φραστική μπορεί να είναι, αλλά μπορεί να είναι και ουσίας, διαφορά στην ειδική έκθεση του άρθρου 85 και στην ειδική έκθεση που συντάσσει το Υπουργείο Οικονομικών. Στο ένα αναφέρεται, ότι το ύψος της δαπάνης θα καλυφθεί από τις πιστώσεις του ΥΠΕΘΑ-ΓΕΑ και το άλλο εις βάρος του κρατικού προϋπολογισμού. Γιατί αλλάζει το λεκτικό; Εννοούν το ίδιο; Προφανώς, λέω εγώ, δεν ξέρω. Επηρεάζεται το ισχύον μεσοπρόθεσμο πρόγραμμα δημοσιονομικής στρατηγικής, που αποτελεί νόμο του κράτους, γι’ αυτό υπάρχει αυτή η διαφορά από τους θεματοφύλακες;

Πάμε στην σύμβαση, για την υποστήριξη και τη διάρκειά της των τεσσάρων ετών. Είναι πολύ καλό ότι υπάρχει, θα ήταν πολύ καλύτερο εάν η διάρκεια δεν ήταν 4 έτη, παρότι ακούγονται και διαφορετικές απόψεις, αλλά ήταν, παραδείγματος χάρη, 7. Αυτό είναι κάτι το οποίο δεν θα επιχειρηματολογήσω παραπάνω, κατανοείται για ποιο λόγο.

Για τη συντήρηση των κινητήρων των αεροσκαφών, όπως αναλύθηκε, η επισκευαστική ικανότητα πρώτου και δευτέρου βαθμού προβλέπει συντήρηση στις μονάδες, όπως είπαμε.

Δεν καταλάβαμε γιατί δεν υπάρχει τρίτου βαθμού. Είπατε ότι καταργείται στα σύγχρονα ή ότι δεν υπάρχει ανάγκη;

Είναι όροι του παρελθόντος, είπατε.

Εδώ είναι που αναφέρομαι με την πρόταση «κάποιοι περιέπλεξαν τα πράγματα αντί να τα διευκρινίσουν», όπως και τα άλλα που ειπώθηκαν, για τα δοκιμαστήρια κ.λπ..

Σχετικά με τη συντήρηση και επισκευαστική ικανότητα τρίτου βαθμού, δε γίνεται καθόλου λόγος. Θα μπορούσε, όμως, εδώ και με βάση την εμπειρία την παλαιότερη, ΕΑΒ και SAFRAN, για τους κινητήρες του Μιράζ 2000-5, να προβλέψουμε, εφόσον υπάρξει εάν υπάρχει Εκτός και αν δεν κατάλαβα καλά.

Στα γενικότερα ζητήματα βιομηχανικών επιστροφών, δεν υπεισέρχεται. Δύο είναι οι λόγοι, όπως είπε ο Υπουργός, ο ένας είναι ότι δεν προβλέπονται πλέον αντισταθμιστικά προγράμματα, λες και μόνο με αντισταθμιστικά προγράμματα θα μπορούσε να γίνει αυτό.

Δε μπορεί να γίνει μόνο με αντισταθμιστικά προγράμματα, μπορεί να γίνει με απευθείας συμφωνία, η οποία θα ήταν μέσα στην πρόταση, την οποία συζητάμε σήμερα, στα σχέδια σύμβασης, για να κυρώσουμε ως υπεργολαβία συμφωνημένη, που πάει πακέτο με την προσφορά.

Θα μπορούσε, δηλαδή, μέσα στη σύμβαση να λέει η DASSAULT, ότι για το τάδε κομμάτι ή για το τάδε SAFRAN κομμάτι, εγώ θα συνεργαστώ με την τάδε γαλλική εταιρεία, για το άλλο θα συνεργαστώ με την ΕΑΒ ή για το άλλο θα συνεργαστώ με αυτήν την ιδιωτική και να είναι μέσα στη σύμβαση να αναφέρεται.

Αυτό δεν είναι αντισταθμιστικό. Απλώς, είναι εκ των προτέρων συμφωνίες επιμέρους, για τους υπεργολάβους, που έχουμε και εμείς τη γνώση ποιοι είναι, κάτι που θα ήταν πολύ σημαντικό.

Δόθηκε μία απάντηση για τα στοιχεία που κατέθεσα χθες, για την αντίστοιχη προμήθεια της Ινδίας. Εμάς, δε, είναι όλα καινούργια, βέβαια, αν και πιο πολλά θα κοστίζει η συντήρηση, διότι ναι μεν η αγορά είναι φθηνή αλλά η συντήρηση, μετά από κάποιες ώρες, αυξάνει σταδιακά το κόστος.

Για τα όπλα, τις ποσότητες και όλα τα άλλα σχετικά με τη συμβατότητα, αναφερθήκαμε στην προηγούμενη συνεδρίαση, οπότε δε θα αναφερθώ.

Επιμένω στην εκτίμηση ότι, αν δεν είναι μόνο για φοβέρα, αλλά είναι για να καλύψει τις πραγματικές ανάγκες, δεν είναι η ποσότητα τέτοια που καλύπτει. Θα μπορούσε, για να καλυφθεί και αυτό που είπε, πολύ σωστά, ο Αρχηγός ΓΕΑ, ότι η πιστοποίηση και η επαναπιστοποίηση έχουν ένα κόστος και δεν είναι ανάγκη να πάρεις κάτι και να το κρατάς, η προμήθεια θα μπορούσε να είναι σταδιακή. Να είναι η συμφωνία, δηλαδή, με ένα μεγαλύτερο αριθμό αλλά με ένα προγραμματισμό παραδόσεων, που δε θα είχαμε την ανάγκη να επαναπιστοποιήσουμε μέσα σε ένα χρονικό διάστημα, όπλα τα οποία δεν μας είναι στην πρώτη φάση αναγκαία, γιατί δεν έχουμε και όλα τα αεροπλάνα.

Επίσης και η σύμβαση, εν συνέχεια, υποστήριξης των όπλων, θα μπορούσε να είναι στα εφτά χρόνια.

Η σημασία, λοιπόν, της σημερινής και της χθεσινής συζήτησης της γενικότερης επιλογής της χώρας, γιατί πλέον θα πρέπει να μιλάμε πέρα από την εσωτερική συζήτηση, για το πώς θα ήταν καλύτερη η σύμβαση ή καλύτερες οι συμβάσεις, οι διαδικασίες, ότι είναι επιλογή της χώρας.

Η συζήτηση, λοιπόν, για αυτή τη σημαντική επιλογή της χώρας ενισχύει και πρέπει να ενισχύσει περαιτέρω την εμπιστοσύνη ανάμεσα στην Κυβέρνηση και στις πολιτικές δυνάμεις, για αυτό που είναι αναγκαίο, για να μπορέσουμε να ανταπεξέλθουμε στην κλιμακούμενη επιθετικότητα από την πλευρά ενίσχυσης της αποτρεπτικής ισχύος των Ενόπλων Δυνάμεων. Αυτό είναι ξεκάθαρο και για αυτό και οι τρεις συμβάσεις, πρέπει να προχωρήσουν παρά τα προβλήματα.

Εμείς θα καταθέσουμε εγγράφως συγκεκριμένες προτάσεις, οι οποίες κατά την άποψή μας μπορούν, να περιληφθούν, προκειμένου, να στηρίξουμε τις απόψεις μας και ως προς την απάλειψη αδυναμιών που παρουσιάζουν οι συμβάσεις -δεν υπάρχει σύμβαση που να μην παρουσιάζει αδυναμίες γενικότερα- αλλά έχουμε συγκεκριμένες αδυναμίες, που κατά την άποψή μας μπορούσαν να έχουν αποφευχθεί και από την άλλη για να ενισχύσουμε καθοριστικά την προοπτική συνεργασίας με τις Ελληνικές Αμυντικές Βιομηχανίες –ιδιωτικές και κρατικές- προκειμένου, να υπάρχει και αναπτυξιακό όφελος για τη χώρα και κοινωνικό και θέσεις εργασίας και όχι μόνο βιομηχανική επιστροφή, αλλά και επιστροφή ωφέλειας που πραγματικά αυτό θα ήταν και το καλύτερο –αν μπορούσε- να επιτευχθεί σε σχέση με την αυτή την καθοριστική επιλογή της χώρας.

Κύριε Πρόεδρε, για τη ψήφιση των άρθρων θα μιλήσουμε στην Ολομέλεια αναλυτικά, θα τοποθετηθούμε μάλλον αναλυτικά με την ψήφο μας στην Ολομέλεια.

Έχουμε όμως ήδη τοποθετηθεί θετικά, για την επιλογή της χώρας και για τις τρεις συμβάσεις, οι οποίες έχουν έρθει προς κύρωση.

Ευχαριστώ.

 **ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Κεγκέρογλου.

Το λόγο έχει ο Ειδικός Αγορητής του ΚΚΕ, ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ):** Κύριε Πρόεδρε, εμείς ήδη έχουμε τοποθετηθεί. Τεκμηριώσαμε τη θέση καταψήφισης της προμήθειας και θα τοποθετηθούμε συνολικά και σφαιρικά στην Ολομέλεια αύριο.

Ευχαριστώ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κύριο Παπαναστάση.

Συνεχίζουμε με τον Αγορητή της Ελληνικής Λύσης τον κύριο Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Κυρίες και κύριοι συνάδελφοι, φτάνοντας στο τέλος αυτής της συζήτησης για την αγορά πραγματικά ενός εμπορικού συστήματος, όπως είναι το RAFALE, θα ξεκινήσω από το εξής.

Ξέρετε όταν μπήκαμε στη Βουλή η Ελληνική Λύση, ένα μικρό κόμμα με εννιά Βουλευτές και τον Πρόεδρο τον Κυριάκο Βελόπουλο, είχαμε πει κάτι, ότι θα καταλάβει πλέον ο κόσμος, αλλά και οι συνάδελφοί μας εδώ, ότι δεν μπήκαμε στη Βουλή ούτε για το «χαβαλέ» δεν μπήκαμε στη Βουλή ούτε για να καταγγείλουμε μόνο, αλλά μπήκαμε για να βοηθήσουμε.

Ξέρετε πάνω από όλους και από όλα είναι η Ελλάδα, η πατρίδα μας και ο ελληνικός λαός. Αυτό νομίζω, δεν το αμφισβητεί κανείς. Είπε χθες και πάρα πολύ εύστοχα και το δεχόμαστε και το ΚΚΕ, ότι η εθνική μας Άμυνα είναι πάνω από όλες τις προτεραιότητές μας.

Για τα Rafale, κυρίες και κύριοι θέλω να πω το εξής, όταν από τον Σεπτέμβριο του 2019 καταλάβαμε τι συμβαίνει, το είδαμε σήμερα με τα μάτια μας - εγώ προσωπικά επειδή έχω ζήσει μια ζωή ολόκληρη με τους ανθρώπους αυτούς οι οποίοι έχουν σήμερα την αγωνία και τις τύχες των Ενόπλων Δυνάμεων στα χέρια τους. Όταν είδα λοιπόν Νίκο, τον μαθητή μας ουσιαστικά τον Αρχηγό του ΓΕΕΘΑ σήμερα, έναν εξαιρετικό αξιωματικό, να δίνει το στίγμα του τι έχει γίνει μέχρι τώρα τα τελευταία χρόνια. Δεν είμαστε σε θέση πλέον να κάνουμε νέες μεγάλες αγορές, αλλά προσπαθούμε να μπαλώσουμε ότι κακό είχαν αφήσει οι προηγούμενες πολιτικές. Δεν εμπλέκω τους στρατιωτικούς, αλλά εμπλέκω τους πολιτικούς με τις αποφάσεις τους να εγκαταλείψουν τις Ένοπλες Δυνάμεις. Εγκαταλείφθηκαν οι Ένοπλες Δυνάμεις το έχω πει πολλές φορές και δεν θα γίνω γραφικός, όσες φορές και να το πω γιατί είναι η αλήθεια.

Χάρηκα πάρα πολύ όταν άκουσα, από τον Αρχηγό του Γενικού Επιτελείου Αεροπορίας, αυτό το οποίο κάνει τη διαφορά στο follow support των mirage. Δηλαδή, πρώτο δεύτερο κλιμάκιο πλέον είναι αρκετό για να μπορέσουμε να βγάζουμε τα αεροσκάφη. Δεν χρειάζεται δηλαδή, αυτό που πιστεύαμε όλοι, αυτό που ξέραμε όλοι εμείς οι πιλότοι, χιλιάδες ώρες στον αέρα και να προσπαθούμε να βγάλουμε στο τρίτο κλιμάκιο το over all, μετά εν συνεχεία να κάνουμε τις δοκιμές αέρος, δεν χρειάζονται αυτά τα πράγματα. Άρα, λοιπόν, περνάμε σε μία νέα εποχή.

 Αξιολογώντας, λοιπόν, αυτό το σύστημα εμείς από την αρχή, εγώ, ο συνάδελφός μου ο Κώστας ο Χήτας στην Επιτροπή και τα στελέχη του τομέα Άμυνας της Ελληνικής Λύσης, μαζί με τον Πρόεδρο το Κυριάκο Βελόπουλο, όπου ο ίδιος τηλεφώνησε στον Πρωθυπουργό κάποια στιγμή και του είπε ότι αυτό το ολοκληρωμένο σύστημα, το οπλικό σύστημα κύριε Υπουργέ, το Rafale είναι το ικανότερο και το καταλληλότερο για να το αγοράσει η πατρίδα μας, από τη στιγμή που το πολιτικό σύστημα ήταν υπεύθυνο, για την κατάντια της Πολεμικής Αεροπορίας. Ξέρετε όταν μιλάμε για στρατηγική, δηλαδή όταν ο άλλος σκέφτεται τι κάνει πρώτα απ’ όλα; Σώζεται από τη βροχή. Το πρώτο πράγμα που σκέφτεται ο στρατηγός είναι πώς θα σωθώ από τη βροχή. Άρα, πρέπει να έχει την ομπρέλα. Δεν είναι μαθήματα αυτά που κάνω, είναι η απλή λογική. Πρώτα κοιτάς την ομπρέλα σου, άρα να έχεις ισχυρή αεροπορική υποστήριξη και εν συνέχεια τα πλοία σου και το στρατό ξηράς. Αυτή είναι η αλληλουχία των κινήσεων που σκέφτεται κάθε φορά που μιλάει ή που σχεδιάζει ο Αρχηγός του ΓΕΕΘΑ. Είπαμε, λοιπόν, ότι το οπλικό σύστημα αυτό είναι το κατάλληλο και σήμερα δικαιωθήκαμε.

Η εξωτερική πολιτική, κυρίες και κύριοι, για να εφαρμοστεί, το ξέρουν και οι κύριοι του ΣΥΡΙΖΑ, ο κ. Βίτσας και ο κ. Τσίπρας οι οποίοι χρημάτισαν Υπουργοί, πρέπει να έχεις ισχυρές Ένοπλες Δυνάμεις. Λέμε καμιά φορά διπλωματία, διεθνές δίκαιο, αλλά είναι παραμύθια της Χαλιμάς. Είναι το δίκαιο του ισχυρού. Είσαι ισχυρός, επιβάλλεις τη θέλησή σου παντού. Το δόγμα το δικό μας, αποτροπή και άμυνα, έπρεπε να το έχουμε πάντα στο μυαλό μας και να σχεδιάζουμε από τώρα για το μέλλον. Πάρα πολύ σωστά ακούσαμε από τα 65 δισεκατομμύρια του 15ετούς που είχε ανάγκη η πατρίδα μας, αυτό θα έκανε κάποια χώρα που ήταν πλούσια, αλλά αυτή τη στιγμή, δυστυχώς δεν μπορούμε να το κάνουμε, αφού καταστρέψαμε τα προηγούμενα, αφού αφήσαμε τα Mirage 2005 και καθηλωθήκανε, αφού κάναμε το ένα το άλλο το άλλο και πολλά εγκλήματα, δεν θέλω να τα αναφέρω διότι μας ακούει και ο κόσμος, τώρα ερχόμαστε να δούμε τι θα συμμαζέψουμε γιατί ο κίνδυνος είναι προ των πυλών.

Θέλω, κύριε Υπουργέ, να δείτε μήπως επειδή είπατε ότι θα έρθει και η κυρία Florence Parly η φίλη σας, μήπως μπορούμε άμεσα να υπογράψουμε την αμυντική συμφωνία. Ξέρετε το οπλικό σύστημα, για να ολοκληρωθεί στην πατρίδα μας, στα χέρια του Αρχηγού του ΓΕΑ, θα περάσουν τρία με τέσσερα χρόνια. Έτσι δεν είναι;

 Σ’ αυτά τα χρόνια, μήπως μπορούμε να εφαρμόσουμε αυτό που είχε κάνει και παλιότερα ο συγχωρεμένος Κωνσταντίνος Καραμανλής όταν είχε παραγγείλει τα MIRAGE; Να έχουμε δηλαδή την κάλυψη της Γαλλικής Πολεμικής Αεροπορίας – συνδρομή, εάν χρειαστεί. Αυτό είναι η αμυντική συμφωνία και πρέπει να τη δει η Κυβέρνηση άμεσα. Είπατε ότι θα το συζητήσετε με την κυρία Florence Parly.

Ερχόμαστε, λοιπόν, σήμερα να πούμε αν ισχύουν οι τρεις αυτές Συμβάσεις. Εάν πρέπει να τις ψηφίσουμε ή όχι. Πρέπει να τις ψηφίσουμε, κυρίες και κύριοι. Πρέπει να είμαστε θετικοί όλοι. Νομίζω ότι όλα τα κόμματα για τον ίδιο σκοπό ερχόμαστε εδώ, παρόλο που εάν αναλύσει κάποιος κάθε Σύμβαση που γίνεται, δούναι και λαβείν είναι. Σίγουρα μπορεί κάτι να βρει ο καθένας και να πει. Όμως, το βασικό είναι ένα. Ότι πρέπει οπωσδήποτε να έρθουν άμεσα τα πρώτα αεροσκάφη. Και άμεσα όταν λέμε, εννοούμε χθες.

Οι τρεις Συμβάσεις, λοιπόν, κατά την άποψη μας, και η Σύμβαση για τα αεροσκάφη, η Σύμβαση για την εν συνεχεία υποστήριξη, αλλά και τα όπλα, πρέπει να τύχουν από όλους μας θετική εισήγηση. Σας είπαμε και το ξαναλέμε. Δεν πρόκειται η Ελληνική Λύση να πει ποτέ κάτι το οποίο δεν πιστεύει. Πιστεύουμε, λοιπόν, και είναι προς το καλό της Ελλάδος, προς το συμφέρον του ελληνικού λαού, να προχωρήσουμε σ’ αυτήν την αγορά. Θα ακολουθήσουν και άλλες αγορές, να είστε βέβαιοι. Προβλήματα θα συναντάμε παντού. Διότι, η εγκατάλειψη φέρνει διπλό ή τριπλό χρήμα μετά, για να καλύψουμε αυτά τα οποία έχουμε χάσει. Και, δυστυχώς, όλα αυτά τα χρόνια με τα μνημόνια, οι πολιτικές της δημοσιονομικής προσαρμογής εφαρμοζόμενες στον τομέα της εθνικής άμυνας, ήταν έγκλημα. Γιατί, άμυνα και υγεία, έπρεπε να είναι εκτός δημοσιονομικών προσαρμογών για να μπορούμε να κάνουμε εξωτερική πολιτική, για μπορούμε να λέμε στον Ερντογάν «μην τολμήσεις, διότι, την επόμενη φορά θα έχεις άσχημα ξεμπερδέματα». Πρέπει, λοιπόν, κύριε Υπουργέ, τα RAFALE, τα F3R, να έρθουν στην πατρίδα μας το δυνατόν συντομότερα.

Η Ελληνική Λύση λέει ναι επί της αρχής και επί των άρθρων. Πιστεύουμε στα στελέχη της Πολεμικής Αεροπορίας. Πιστεύουμε, όμως, ότι όσο καλό και αν είναι ένα στέλεχος είτε είναι του Στρατού, είτε είναι του Ναυτικού, είτε της Αεροπορίας, όσο καλός πιλότος και να είναι, αν δεν έχει το κατάλληλο εργαλείο δεν θα μπορέσει να κάνει την αποστολή του, όπως αυτό θέλει. Και βεβαίως, οι διαφορές οι οποίες δίνει το RAFALE μαζί με τα MIRAGE 2005 τα οποία οσονούπω πιστεύουμε ότι θα βγαίνουν και θα είναι έτοιμα να υποστηρίξουν κι αυτά εάν χρειαστεί τον αγώνα μας μαζί με τα F-16, τα οποία θα καθυστερήσουν σε Viper να ολοκληρώσουμε.

Πρέπει κάθε φορά που κάνουμε μία αγορά, να είναι αγορά τύπου RAFALE. Σας το λέω αυτό, διότι έρχονται και οι αγορές των φρεγατών. Η Ελληνική Λύση από την πρώτη στιγμή έχει πει ότι χρειαζόμαστε φρεγάτες που να πολεμούν, που να κάνουν ανθυποβρυχιακό πόλεμο την ίδια στιγμή και να μπορούν να χτυπούν στόχους. Και αυτές οι φρεγάτες δεν χρειάζεται να πούμε ότι δεν είναι περιπολικά ανοικτής θαλάσσης σε καμία περίπτωση.

Επειδή ακούγονται πολλά σας τα λέμε από τώρα μην τυχόν και βρεθούμε προ απροόπτου, γιατί τότε θα έχουμε άσχημα ξεμπερδέματα αγαπητέ μου κύριε Υπουργέ. Αυτό το οποίο κλείνοντας θέλω να πω είναι ότι πρέπει να βάλουμε όλοι ένα χεράκι και να κάνουμε ότι είναι δυνατόν για την Αμυντική μας Βιομηχανία. Πράγματι, αυτό το οποίο λείπει από αυτές τις συμβάσεις και τα ξέρετε πολύ καλά, είναι ότι δεν εμπλέκεται καθόλου η ΕΑΒ στο κομμάτι αυτό. Όμως είπα και χθες και σήμερα το επιβεβαίωσε και ο Υπουργός και τον ευχαριστώ, ότι πως να κάνουμε κύριε Υπουργέ μου κύριε Βίτσα μου, πώς να κάνουμε συμπαραγωγή με την ΕΑΒ όπως είναι σήμερα όπως την καταντήσαμε εμείς και δεν είναι η ΕΑΒ της δεκαετίας του ΄80 και του ΄90 που πηγαίναμε εκεί και τρελαινόσουνα τρεισήμισι χιλιάδες κόσμος να δουλεύει σοβαρά άτομα, σοβαροί επιστήμονες, μια εταιρεία φοβερή και την καταντήσαμε την απαξιώσαμε όπως κάναμε και με την ΕΛΒΟ, όπως κάναμε και με τα Ναυπηγεία όπως κάναμε και με τα ΕΑΣ, για να μπορούμε να αγοράζουμε απέξω μόνο απέξω. Για ποιο λόγο

Έρχεται η Ε.Ε. και κόβει τώρα τα ΑΩ γιατί τα κόβει τα ΑΩ ήταν τυχαίο, δεν είναι τυχαίο καθόλου τίποτα δεν είναι τυχαίο στη ζωή, διότι όσοι ξεκινάγανε με τα ΑΩ αντισταθμιστικά ωφελήματα όπως τα λέμε, είχανε στο μυαλό τους την κουτάλα πως θα βάζουν στη τσέπη λεφτά και αγωνίζονται οι στρατιωτικοί μια ζωή να κάνουνε σχέδια, να φτιάξουν, αν πάμε στο τμήμα σχέδιο του ΓΕΕΘΑ θα μας φύγει το καφάσι και πιάνεις το σχέδιο εδώ το ανοίγεις και λες μεταφορές. Κάνε μεταφορά, που είναι η ΕΑΒ να αναλάβει ένα υποέργο εδώ πέρα. Που είναι να δουλεύουν 10.000 χιλιάδες Έλληνες στην Αμυντική Βιομηχανία. Να λοιπόν πώς ανεβαίνει πώς γίνεται βιομηχανική η πατρίδα μας.

 Ένα κομμάτι της βιομηχανίας είναι η Αμυντική μας Βιομηχανία όχι μόνο για μας και για το εξωτερικό. Πως μπορεί να πάρει ένα έργο τώρα η ΕΑΒ, μπορεί να πάρει να πάει να πάρει ένα έργο άντε και της δίνουμε 500 εκατομμύρια όχι κύριε Τσίπρα, θέλει υποδομή, θέλει προσωπικό, το προσωπικό δεν το βρίσκεις την ίδια ώρα που το θέλεις δεν είναι Μπακάληδες να ανοίξουν το μπακάλικο να μπούνε μέσα, όχι όταν πιάσεις το κλειδί και πας στο ελικόπτερο το Απάτσι ή πας στο αεροπλάνο στο πολεμικό να βάλει την υπογραφή σου, πρέπει να είσαι έμπειρος τεχνίτης χρόνια δεν γίνονται έτσι αυτά τα πράγματα μην τα παίρνουν όλα ότι είναι ένα απλό μαγαζί η ΕΑΒ, είναι εξειδικευμένη αεροδιαστημική εταιρεία και αφήσαμε το προσωπικό και έφυγε κύριε Υπουργέ. Ξέρετε πόσους φίλους είχα οι οποίοι έχουν φύγει στο εξωτερικό και εργάζονται στην Ιταλία σε αεροπορικές εταιρείες.

Και εκτός αυτού έχουμε και τις εταιρείες Αμυντικού Εξοπλισμού εδώ στην Ελλάδα. Έχουμε καλές ιδιωτικές εταιρείες, πολύ καλές και αυτές θα μπορούσαν να συνδράμουν στο έργο να δουλεύει κόσμος ελληνόπουλα και τα αφήνουμε και βγαίνουν έξω. Αφήσαμε τα πάντα και διαλύθηκαν το είπε σήμερα ο Αρχηγός, το είπε σήμερα καθαρά και μπράβο του. Τέτοιους θέλουμε, θα λέμε τα πράγματα με το όνομά τους την αλήθεια εδώ μέσα. Όλος ο κόσμος και όλοι οι Βουλευτές, πρέπει αφενός να το στηρίξουμε, αφετέρου να πέσουμε με τα μούτρα στην Αμυντική Βιομηχανία. Χτυπάω το καμπανάκι του κινδύνου στον κύριο Σταϊκούρα γιατί ο κος Σταϊκούρας είναι υπεύθυνος δεν είναι κανείς άλλος, το Υπουργείο οικονομικών είναι.

Να πάνε να φτιάξουν την ΕΑΒ, να προσλάβουν κατάλληλο προσωπικό να αρχίσουν από το μηδέν κάποτε πρέπει να αρχίσουμε, και τότε να δείτε και drones –είμαστε οι πρώτοι που τα βγάλαμε και δεν έχουμε drones-τότε θα δείτε και εξοπλισμένα drones, και αεροσκάφη να φτιάχνουμε και ελικόπτερα και ότι θέλουμε γιατί είμαστε πανέξυπνοι εμείς οι Έλληνες. Μακάρι να υπήρχε στον κόσμο εξυπνότερος λαός από τον Έλληνα και καθόμαστε και μας κάνει ότι θέλει ο Ερντογάν και η παρέα του και η Ευρώπη. Και παρακαλάμε τους ευρωπαίους, βοηθήστε μας γιατί να μας βοηθήσουν. Μόνοι μας δεν μπορούμε;

Δεν είναι θέμα χρημάτων. Δεν είναι, πιστέψτε με. Είναι θέμα οργάνωσης, μυαλού και να κάτσουμε κάτω να δουλέψουμε. Δουλειά. Αυτό ήρθε η Ελληνική Λύση να πει, από την πρώτη στιγμή, κυρίες και κύριοι. Γι’ αυτό είμαι περήφανος που είμαι σ’ αυτό το κόμμα. Και πιστεύω, ότι στην επόμενη κοινοβουλευτική περίοδο, θα είμαστε περισσότεροι και πιο δυνατοί και έτοιμοι να προσφέρουμε ακόμα περισσότερα. Γιατί οι προτάσεις είναι αυτές, οι οποίες σώζουν. Να βοηθάμε τον ελληνικό λαό και την πατρίδα μας. Ευχαριστώ πολύ.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.) :** Κύριε Πρόεδρε, μια διευκρίνιση θα ήθελα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Παρακαλώ κύριε Παπαναστάση.

 **ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.) :** Κύριε Πρόεδρε, θα ήθελα να επισημάνω και να διορθώσω μία στρεβλή θέση του Κομμουνιστικού Κόμματος που μεταφέρθηκε από τον κύριο Μυλωνάκη. Δεν βάζω πρόθεση, πιστεύω ότι έγινε εκ παραδρομής, όσον αφορά τη θέση, ότι το Κομμουνιστικό Κόμμα συναινεί σε κοινές θέσεις, όσον αφορά τα εθνικά θέματα με τα άλλα κόμματα. Ουδέποτε δηλώθηκε αυτό στη χθεσινή συνεδρίαση. Ο κοινοβουλευτικός εκπρόσωπος του κόμματος, ο κ. Παφίλης, δήλωσε ότι είναι υπέρ της Εθνικής ;Άμυνας και όχι της νατοϊκής. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Βρούτσης Ιωάννης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Παππάς Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε κύριε Παπαναστάση.

Το λόγο έχει η κυρία Σακοράφα από το ΜέΡΑ25 και ολοκληρώνουμε τον κύκλο των Εισηγητών και των Ειδικών Αγορητών.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25) :** Ευχαριστώ πολύ κύριε Πρόεδρε. Θα είμαι εξαιρετικά σύντομη.

Συνοψίζοντας και τα χθεσινά, τα της χθεσινής συζήτησης, είμαι υποχρεωμένη να ξεκινήσω και να επαναλάβω, με τη διαπίστωση για τη συγκεκριμένη συζήτηση, ότι έχουν ευτελιστεί οι κοινοβουλευτικοί κανόνες. Όλοι γνωρίζουμε ότι με τα χρονικά όρια που τέθηκαν, δεν ήταν εφικτή καμία ουσιαστική συζήτηση.

Εξάλλου και με την κατάχρηση του απορρήτου - και δεν εννοώ τα όσα συζητήθηκαν σήμερα στο Υπουργείο, αλλά τα όσα περιγράφονται στις συμβάσεις είτε αυτά είναι διαδικαστικά είτε είναι όροι - ένα μεγάλο μέρος του νομοσχεδίου, τίθεται εκτός του κοινοβουλευτικού διαλόγου, οπότε δεν υπάρχει και η δυνατότητα ανταλλαγής ή της σύνθεσης των απόψεων.

Με λύπη διαπιστώνουμε, λοιπόν, ότι υπάρχει μία ακραία - θα μου επιτρέψετε να πω- εκμετάλλευση της δεδομένης εθνικής ευαισθησίας του καθενός από εμάς, που θεωρείται ότι δίνει το δικαίωμα για πλήρη καταστρατήγηση των κοινοβουλευτικών διαδικασιών.

Φοβάμαι ότι για μια ακόμη φορά, η κοινοβουλευτική διαδικασία διεξάγεται μόνο για τα προσχήματα. Συζητούμε για τρεις συμβάσεις, που περιλαμβάνουν όρους αντίθετους με την εθνική νομοθεσία, για τις προμήθειες αμυντικού υλικού των Ενόπλων Δυνάμεων και ιδίως, τις προβλέψεις του νόμου 3433/2006. Περιλαμβάνουν, επίσης, και όρους, που αντιτίθενται στην πρακτική που εφαρμόζεται μέχρι σήμερα στις συμβάσεις με αντίστοιχο αντικείμενο.

Συζητάμε για συμβάσεις με περιεχόμενο που αρμόζει περισσότερο στις συμβάσεις προσχώρησης. Όμως, τέτοιες συμβάσεις συνηθίζονται σε μονοπωλιακές ή ολιγοπωλιακές, καταναλωτικές και εμπορικές σχέσεις, όπου το ένα μέρος είναι απολύτως κυρίαρχο. Σε καμία περίπτωση, δεν θα πρέπει να αντιμετωπίζεται σαν φυσιολογικό για κρατικές προμήθειες και μάλιστα, της τάξης και του μεγέθους που αφορά το παρόν νομοσχέδιο.

Κι όμως, κύριοι της Κυβέρνησης και της Συμπολίτευσης, το συμπέρασμα είναι και προφανές και απολύτως βέβαιο. Εδώ, έχουμε ουσιαστικά συμβάσεις προσχώρησης. Και αυτό, δυστυχώς για εσάς, αλλά κυρίως για τη χώρα, σημαίνει πλήρη απουσία της οποιασδήποτε διαπραγμάτευσης.

Θα επανέλθω αναγκαστικά στο θέμα των απορρήτων. Προφανώς και δεν υπακούει σε καμία αποδεκτή λογική η απόδοση χαρακτήρα «απορρήτου» σε συμβατικούς όρους που αφορούν την εγγύηση, τις κυρώσεις, για καθυστερημένες παραδόσεις, την αλληλογραφία την καταγγελία λύσης της σύμβασης, την ανωτέρα βία και τις δικαιολογημένες καθυστερήσεις.

Ανάλογα και στη σύμβαση για την εν συνέχεια υποστήριξη των RAFALE. Γιατί, κύριε Υπουργέ, διέπει απόρρητο την εγγύηση για τις αναφορές ελαττωματικότητας, όπως και τις εκπρόθεσμες παραδόσεις ή και την αλληλογραφία;

Να έρθουμε και στα οπλικά συστήματα. Γιατί διέπει απόρρητο την εγγύηση, τις κυρώσεις για καθυστερημένες παραδόσεις, την αλληλογραφία, την καταγγελία της σύμβασης, αλλά και την έκπτωση του προμηθευτή;

Είναι πράγματι, αντικειμενικά επιβεβλημένο το απόρρητο σε όλα αυτά τα σημεία ή μήπως, εντέλει, ο λόγος είναι κάποιος άλλος; Εννοώ, λοιπόν, ότι το απόρρητο χρησιμοποιείται, απλώς, κατά τη δική μας άποψη, από την Κυβέρνηση, σε μια προσπάθεια να αποκρύψει την απόλυτη απουσία διαπραγμάτευσης. Αλλά αυτή είναι προσπάθεια καταδικασμένη σε αποτυχία.

Για τους προβληματικά ετεροβαρής όρους των συμβάσεων, αναφέρθηκα ήδη στην προηγούμενη ομιλία μου, ξεχωρίζοντας επτά χαρακτηριστικά σημεία σοβαρών, σημαντικών υποχωρήσεων, χθες, που όχι μόνο δεν διασφαλίζουν, αλλά, ευθέως, υπονομεύουν ή και αντιστρατεύονται τα ελληνικά δικαιώματα και συμφέροντα.

Θα περιμένω, λοιπόν, μέχρι το τέλος της διαδικασίας μια εξήγηση, μία δικαιολόγηση από πλευράς της Κυβέρνησης, γι’ αυτά τα σημεία.

Στο βαθμό που μπορέσαμε, έστω με ασφυκτική πίεση, να έχουμε πρόσβαση στο απόρρητο μέρος των συμβάσεων, δυστυχώς για εμάς και για όλους μας, επιβεβαιώθηκαν απολύτως οι αρχικοί μας φόβοι. Το περιεχόμενο των όρων αυτών επιδεινώνει ακόμη περισσότερο την όλη εικόνα για αυτές τις συμβάσεις. Είμαι λοιπόν υποχρεωμένη θεσμικά, να μη μιλήσω καθόλου, για τα χαρακτηρισμένα σαν απόρρητα και προς το παρόν τουλάχιστον, αυτό θα το σεβαστώ, δεν θα μπω στην ουσία των θεμάτων. Δεν μπορώ όμως να μην εκφράσω την λύπη μου, για να μην πω και το θυμό μου, για τον τρόπο που αντιμετωπίζονται τα συμφέροντα και τα δικαιώματα της χώρας μου.

Στην πολιτική μου παρουσία, κύριε Υπουργέ, θεωρούσα πάντοτε δεδομένο για λόγους αρχής, ότι δεν πρόκειται ποτέ να καταψηφίσω οτιδήποτε αφορά στην αμυντική θωράκιση της χώρας και στην αναγκαία ενίσχυση των Ελληνικών Ενόπλων Δυνάμεων. Πρέπει όμως να ομολογήσω, ότι πραγματικά για πρώτη φορά με φέρνετε σε πραγματικά βαρύ δίλημμα. Φέρνετε να ψηφίσουμε νόμο για αυτές τις συμβάσεις, ακριβώς γιατί το περιεχόμενό τους, όπως είπα, ανατρέπει τη νομοθεσία μας. Απενεργοποιείτε στην ουσία και ακυρώνετε στην πράξη τις νομοθετικές προβλέψεις που έχουν θεσπιστεί για την προστασία των συμφερόντων της χώρας, ακριβώς για συμβάσεις αυτού του αντικειμένου. Ήδη έχει ομολογηθεί, ότι με τέτοιο περιεχόμενο αυτές οι συμβάσεις δεν θα μπορούσαν ποτέ να επικυρωθούν σε έλεγχο του Ελεγκτικού Συνεδρίου, αλλά το θέμα δεν εξαντλείται εκεί. Οι συγκεκριμένες σε βάρος μας προβλέψεις αυτών των συμβάσεων δεν μπορούν να δικαιολογηθούν με κανένα αποδεκτό επιχείρημα είτε λογικής είτε ακόμη και σκοπιμότητας. Φοβάμαι μάλιστα ή μάλλον είμαι βέβαιη, ότι θα ακολουθήσετε την ίδια μεθόδευση και σε άλλες στρατιωτικές ή εξοπλιστικές προμήθειες στο μέλλον. Ο κίνδυνος αυτός είναι μεγάλος και αντίστοιχη είναι και η δική μας ευθύνη.

Θα επιφυλαχθούμε λοιπόν για την τελική μας τοποθέτηση και την ψήφο μας στη διαδικασία στην Ολομέλεια, αφού ολοκληρώσουμε την ανάγνωση των απορρήτων.

Θα ήθελα όμως να πω κάτι βασικό, κλείνοντας, προς την Κυβέρνηση. Παρακαλώ να μην θεωρείτε ότι η εθνική ευαισθησία του καθενός από εμάς σημαίνει ότι είμαστε δεδομένα διαθέσιμοι, πρόθυμοι και ευάλωτοι απέναντι σε κάθε είδους κατάχρηση.

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς κυρία Σακοράφα και προχωρούμε στον κατάλογο των ομιλητών. Ο κ. Βίτσας έχει το λόγο.

**ΔΗΜΗΤΡΙΟΣ ΒΙΤΣΑΣ:** Ευχαριστώ, κύριε Πρόεδρε, με διευκολύνετε πραγματικά και σας ευχαριστώ διπλά για αυτό τον λόγο.

Μπήκα στην όλη διαδικασία με πάρα πολλά ερωτήματα, τα οποία τα έβαλα και χθες και σήμερα. Βγήκα από αυτή τη διαδικασία, μέχρι τα τώρα, με μία-δυο πολύ μεγάλες αμφιβολίες πια, όπως τις έκφρασε ο Γιώργος ο Τσίπρας προηγούμενα και αυτές οι αμφιβολίες εκφράζονται στην επιφύλαξή μας. Και το λέω αυτό, βγάζοντας απέξω τα συνήθη απόρρητα, που πολύ ωραία και πολύ καλά και αναλυτικά, τόσο ο Αρχηγός ΓΕΕΘΑ, όσο ο Αρχηγός της Αεροπορίας, μας ανέλυσαν πριν από λίγο, αυτά είναι τα συνήθη απόρρητα.

Πέραν αυτών των απορρήτων υπάρχει μόνο ένα απόρρητο, το οποίο συνήθως- όχι συνήθως, ποτέ- είναι η πρώτη φορά που είναι απόρρητο και που πραγματικά εμένα μου δημιουργεί πάρα πολύ μεγάλο πρόβλημα. Πέρα από τη θετική μας στάση να πάρουμε Rafale, κατά πόσο εξασφαλίζεται, στη συγκεκριμένη χρονική περίοδο, δημοσιονομική ισορροπία; Το 60% της τιμής μέσα στο 2021; Σκέφτομαι και λέω, ότι όλο το βράδυ αυτό θα σκεφτόμαστε και με το Γιώργο τον Τσίπρα και με τον Νίκο Βούτση και με όλους εδώ πέρα. Το 60%, δεν λέω νούμερα, της συνολικής τιμής μέσα στους επόμενους επτά μήνες, την περίοδο της πανδημίας;

Πραγματικά και εδώ δεν υπάρχει ευθύνη, για να είμαι καθαρός, ούτε στην πολιτική ηγεσία του Υπουργείου Εθνικής Άμυνας, γιατί βεβαίως η στρατιωτική ηγεσία σου λέει, «Εγώ έχω αυτές τις ανάγκες και επειδή δέκα χρόνια είχαμε υπολειθεί, θα πρέπει τώρα να προχωρήσουμε» και βεβαίως, όποιος και να ήταν Υπουργός Εθνικής Άμυνας, θα ήθελε να καλύψει αυτές τις ανάγκες, αλλά η Κυβέρνηση, ο Πρωθυπουργός, δεν θα πρέπει να έρθει εδώ και να μας δώσει μια ικανοποιητική εξήγηση, ότι σε σχέση με την Υγεία, σε σχέση με την Παιδεία και η Άμυνα είναι, πέρα του γεγονότος ότι, για να είμαι εντάξει και με τον κύριο Μυλωνάκη, εγώ θεωρώ και πρέπει και εσείς να το θεωρείτε κατά τη γνώμη μου και φαντάζομαι το θεωρείτε, ότι η πρώτη άμυνα της χώρας είναι η Υγεία και η Παιδεία.

 Ένας λαός, ο οποίος είναι υγιής και μορφωμένος και βεβαίως και οι Ένοπλες Δυνάμεις μπορεί να δώσει. Άρα εξηγώ για ποιο λόγο αυτή τη στιγμή επιφυλασσόμαστε.

Δύο επιμέρους ζητήματα, τα οποία πάλι δεν έχουν να κάνουν με λεπτομέρειες ή απόρρητα. Μας είπατε ότι η βιομηχανική συμμετοχή, δεν υπάρχει στις συμβάσεις. Αυτό μπορεί να το διαβάσει κανένας, γιατί δεν γίνεται. Με συγχωρείτε, πάρτε τη σύμβαση για την αναβάθμιση των F-16 και θα βρείτε στη βιομηχανική συμμετοχή και της ΕΑΒ και ιδιωτικών εταιρειών στο κύριο έργο, όχι offset, στο κύριο έργο, δηλαδή, η δουλειά που θα αναλάβει η EAB, δεν ξέρω πόσα είναι, είναι 200 εκατομμύρια, 250 εκατομμύρια και οι ιδιωτικές εταιρείες άλλα 150 εκατομμύρια; Αυτά πρέπει να τα σκεφτόμαστε και να τα διαπραγματευόμαστε.

Και το τελευταίο. Διαβάζω σήμερα, κύριε Υπουργέ, στα site μια ορισμένη κατάσταση στην ΕΑΒ και των σχέσεων του Υπουργείου Εθνικής Άμυνας με την ΕΑΒ. Εγώ δεν κάθομαι τώρα να την αναλύσω, αλλά μήπως ήρθε η ώρα να ζητήσουμε από τον κ. Σταϊκούρα και από τη διοίκηση της ΕΑΒ και εσείς είσαστε, θα έλεγε κανένας, ο ενδιάμεσος μας, να έρθει η διοίκηση της ΕΑΒ - έχει περάσει και το πρώτο εξάμηνο - στη Βουλή και να κάνουμε συζήτηση; Γιατί ορθώς είπε και ο κ . Μυλωνάκης ορισμένα πράγματα. Όλοι ξέρουμε αν η ΕΑΒ φύγει από τη δημόσια λογιστική -δεν γίνεται διαφορετικά, πρέπει- αν η ΕΑΒ ελέγχεται πιο στενά, όπως είχαμε ζητήσει από το Υπουργείο Εθνικής Άμυνας, δηλαδή, είναι κάτω από την ομπρέλα του, έχει δύο πελάτες. Έχει την Lockheed, αλλά βασικά έχει την Πολεμική Αεροπορία. Δηλαδή, το κόστος μισθοδοσίας της ΕΑΒ αλλά και τα λειτουργικά έξοδα πληρώνονται από την Ελληνική Αεροπορία, ενώ δεν αντισταθμίζονται πολλές φορές. Άρα να έρθουν οι άνθρωποι εδώ, να κάνουμε κουβέντα, να μην τσακώνεστε και σεις με τη διοίκηση της ΕΑΒ, απ΄ότι διάβαζα σήμερα και να βρούμε μία λύση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:**  Ευχαριστώ πολύ, κύριε Πρόεδρε.

Είναι αλήθεια ότι η Ελλάδα έχει ανάγκη να ενισχύσει την εθνική της άμυνα και αυτό είναι ένα αδιαμφισβήτητο γεγονός και καλά κάνουμε και εξοπλιζόμαστε. Η αλήθεια είναι ότι η επένδυση στην άμυνα δεν αποτελεί πολυτέλεια, όπως σωστά λέγεται, όταν συγκεκριμένα έχουμε αυτό τον γείτονα. Γι΄ αυτό και είπαμε αρχικά ότι επί της αρχής θα είμαστε θετικοί για την αγορά των Rafale, αλλά το πρόβλημα είναι να μην χρησιμοποιείται αυτή η ανάγκη, κύριε Υπουργέ -και το τονίζω- για να γίνονται στρεβλές ή προβληματικές συμβάσεις -θα το πω έτσι- ψάχνοντας εσείς για διεθνή διπλωματικά ερείσματα. Γιατί διαφορετικά στο τέλος φτάνουμε να μοιράζουμε αφειδώς και ανεξέλεγκτα το χρήμα του ελληνικού λαού σε μια πάρα πολύ δύσκολη συγκυρία με πολύ στενά και περιορισμένα δημοσιονομικά που όσο εξελίσσεται η πανδημία μπορεί να γίνονται και ακόμη στενότερα.

 Η σύμβαση αυτή κατά την άποψή μου έχει τα εξής προβλήματα και καταλήγει τελικά να είναι μια όχι απλά ετεροβαρής, αλλά «Λεόντειος» σύμβαση υπέρ των Γάλλων και εις βάρος της χώρας μας και θα αναφερθώ σε μερικά από αυτά τα χαρακτηριστικά. Κατ΄ αρχήν αν κάποιο από τα αεροσκάφη, είτε τα καινούργια ή τα μεταχειρισμένα είναι ελαττωματικό ή προβληματικό δεν υπάρχει ρήτρα αντικατάστασης ή αναστροφής της πώλησης ή μείωσης του τιμήματος, παρά μόνο υποχρέωση παραλαβής και το δικαίωμα στη χώρα μας να γίνει επιδιόρθωση του αεροσκάφους από την πλευρά της γαλλικής εταιρείας. Επίσης, ενώ προβλέπεται χρόνος παράδοσης και πώς θα μπορούσε άλλωστε να μη συμβαίνει αυτό, δεν υπάρχουν ρήτρες, που προφυλάσσουν το ελληνικό δημόσιο σε περίπτωση μη ακριβόχρονης παράδοσης από την πλευρά της γαλλική της γαλλικής εταιρείας. Νομίζω ότι αυτό είναι ένα πολύ μεγάλο πρόβλημα που θα πρέπει να το αντιμετωπίσετε.

 Από κει και πέρα συμπληρωματικά τα λέω και δευτερευόντως, για μένα αυτά είναι μεγαλύτερα προβλήματα, δεν προβλέπεται τίποτα για τα παλιά Mirage, τα οποία αν μπουν μπορούσε μια άλλη σύμβαση και όχι σε αυτή που συζητάμε σήμερα θα τα πάρουν στο τέλος οι Γάλλοι πολύ χαμηλά, ενώ θα μπορούσαν σ΄αυτή να κοστολογηθούν σε μια αξιοπρεπή τιμή.

Δεν προβλέπεται τίποτα για τις υποδομές και τα υπόστεγα ή άλλες συμπληρωματικές υποδομές που απαιτούνται, που μπορεί να φθάνουν ενδεχομένως σε πολύ υψηλό ύψος προϋπολογισμού και, εν πάση περιπτώσει, δεν ξέρω αν το προσωπικό που υπάρχει, ακόμη και με τις εκπαιδεύσεις, που μας είπατε ότι θα πρέπει να γίνουν, τις εκπαιδευτικές αποστολές και τΙς παρτίδες, είναι ικανό σήμερα για να καταστούν αυτά πλήρως λειτουργικά. Με λίγα λόγια ενώ έχουμε την ανάγκη να ενισχύσουμε την εθνική μας άμυνα και να εξασφαλίσουμε την εθνική μας κυριαρχία, νομίζω ότι, δεν ξέρω αν είναι από έλλειμμα ικανότητας και προκειμένου να αποκτηθούν διπλωματικά ερείσματα διεθνή, φθάνουμε στο τέλος να κατασπαταλούμε αφειδώς τα χρήματα του ελληνικού λαού, υπογράφοντας τέτοιου είδους λεόντειες συμβάσεις, όπως είπα.

Μια άψογη σύμβαση, που νομίζω ότι κύριε Υπουργέ, έχετε τα περιθώρια να τη βελτιώσετε, θα έπρεπε κατά την άποψή μου να περιλαμβάνει τα εξής:

 Καταρχήν, θα πρέπει να γίνει συμπερίληψη όλων των δυνατοτήτων αντικατάστασης του προβληματικού, ελαττωματικού προϊόντος, αεροσκάφος, αναστροφής της πώλησης και μείωση του τιμήματος ακόμη, που συμπεριλαμβάνονται ακόμη και σε μια κοινή σύμβαση του Αστικού Δικαίου. Εδώ, κύριε Υπουργέ, επιτρέψτε μου να πω ότι η Σύμβαση αυτή δεν είναι σύμβαση του Αστικού Δίκαιου, δεν είναι ιδιωτική σύμβαση, είναι ο ορισμός της διοικητικής σύμβασης, όχι μόνο γιατί υπογράφει ως αντισυμβαλλόμενος της γαλλικής εταιρείας το ελληνικό δημόσιο, με τη στενή της έννοια του Υπουργείου Άμυνας, αλλά γιατί εξυπηρετείται δημόσιος σκοπός, δημόσια υπηρεσία. Εδώ, ο σκοπός εξυπηρέτησης αυτής της σύμβασης είναι η υπεράσπιση ουσιαστικά της εθνικής μας άμυνας, είναι ο στενός ορισμός της διοικητικής σύμβασης. Επομένως, αυτές οι δυνατότητες, που σας λέω, θα πρέπει να συμπεριληφθούν ρητά και δεν εννοείται ότι εφαρμόζεται το Αστικό Δίκαιο. Βεβαίως, θα πρέπει να προβλεφθούν συγκεκριμένες ρήτρες σε περίπτωση μη ακριβόχρονης εκτέλεσης των υποχρεώσεων παράδοσης, του χρόνου εκτέλεσης από την πλευρά της γαλλικής εταιρείας. Αυτό νομίζω ότι πρέπει να γίνει μια μην φθάσουμε να παραλάβουμε τα αεροσκάφη αυτά, όπως έχει συμβεί στο παρελθόν, σε χρόνο που δεν θα εξυπηρετούν κανένα σκοπό, δηλαδή, θα έχουν ξεπεραστεί και από την ίδια τη ζωή και από την ίδια την τεχνολογία, αν θέλουμε πραγματικά να αποκτήσουμε ένα συγκριτικό πλεονέκτημα σε ότι αφορά την εθνική μας άμυνα και το τρίτο, νομίζω ότι θα πρέπει σε αυτή τη σύμβαση να συμπεριληφθεί ρητά η επιστροφή των παλιών MIRAGE, κοστολογημένα σε μια αξιοπρεπή τιμή.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**Το λόγο έχει ο κ. Μανωλάκος.

 **ΝΙΚΟΛΑΟΣ ΜΑΝΩΛΑΚΟΣ:** Κύριε Πρόεδρε, κυρίες και κύριοι Βουλευτές, σήμερα είναι μια ιδιαίτερη μέρα. Να ευχαριστήσω θερμά το Υπουργείο Εθνικής Άμυνας, τη Στρατιωτική και την Πολιτική Ηγεσία για αυτή την εξαιρετική ενημέρωση που μας έκαναν. Μιλήσαν πάρα πολλοί και δόθηκαν πάρα πολλές απαντήσεις. Εγώ δεν έχω καμία απορία. Είναι πλήρης η ενημέρωσή τους. Στη σημερινή μέρα συζητείται μετά από δέκα περίπου χρόνια η ενίσχυση επί της ουσίας των Ενόπλων Δυνάμεων της χώρας. Είναι γεγονός ότι η μεγάλη οικονομική κρίση που βίωσε η χώρα, αλλά και η ιδεοληψία κάποιων, δεν βοήθησε να αντιμετωπισθούν οι Ένοπλες Δυνάμεις όπως ακριβώς είναι, δηλαδή, το τελευταίο καταφύγιο της πολιτείας όταν η διπλωματία αποτύχει. Στο σημείο αυτό θα ήθελα να πω ότι άκουσα πάρα πολλές φορές από αρκετούς συναδέλφους, ότι δεν δώσαμε αυτά που έπρεπε στις Ένοπλες Δυνάμεις τα τελευταία δέκα χρόνια, λόγω οικονομικής κρίσης.

Θα ήθελα να πω ότι όταν έχεις δυσκολίες οικονομικές δεν αγοράζεις, σαφώς, καινούργια οπλικά συστήματα, δίνεις προτεραιότητες σε άλλα θέματα της κοινωνίας και σαφώς και έτσι έπρεπε να γίνει, αλλά, όμως, κύριε Πρόεδρε, όταν έχεις απειλή, τα υπάρχοντα οπλικά συστήματα μιας χώρας που έχουν αγοραστεί από το υστέρημα του ελληνικού λαού, οφείλει η κάθε κυβέρνηση, η οποία είναι στην εξουσία να τα διατηρεί στο μεγαλύτερο δυνατό ποσοστό διαθεσιμότητας. Άλλο η προμήθεια καινούργιων οπλικών συστημάτων και άλλο η συντήρηση των παλαιών, των υπαρχόντων και μετά λόγου γνώσεως σας λέω ότι επειδή ο εξοπλισμός, οι Ένοπλες Δυνάμεις της χώρας ήταν σε εξαιρετικό επίπεδο πριν 10-15 χρόνια, εάν τα συντηρούσαν όπως έπρεπε, δεν είχαμε κανένα λόγο ανησυχίας και ούτε και ο γείτονας θα «σήκωνε πολύ τη μύτη του».

Η απόδειξη είναι ότι μπροστά μας έχουμε τρεις Συμβάσεις προς υπογραφή, τρεις , που προετοιμάστηκαν με θαυμαστή ταχύτητα, όχι μόνο ως προς την διαδικασία, αλλά και ως προς τον χρόνο ολοκλήρωσης και προμήθειας και μάλιστα, όταν θα πάρουμε τα έξι πρώτα «RAFALE» μέχρι το τέλος του 2021, από την ενημέρωση που πήρα και ρώτησα, είμαι πάρα πολύ ικανοποιημένος, διότι, συγχρόνως, η επιχειρησιακή ετοιμότητα των έξι αυτών μεταχειρισμένων «RAFALE» που θα είναι σε εξαιρετική κατάσταση θα είναι έτοιμα για να ενισχύσουν την κυριαρχία στο Αιγαίο από πλευράς εκπαιδεύσεως πιλότων, συγχρόνως και τα δύο, δηλαδή θαυμαστή ταχύτητα, όχι μόνο ως προς τη συγκρότηση των Συμβάσεων και ως προς το χρόνο πρόσκτησης των αεροσκαφών, αλλά και παράλληλα και στην προετοιμασία των τεχνικών και των αεροπόρων μας και θερμά συγχαρητήρια στην Αεροπορία γι’ αυτό.

Οι Συμβάσεις αυτές, όπως, ήδη, γνωρίζουμε, έχουν πρόβλεψη υποστήριξης, αλλά και αγοράς «Πυραύλων Αέρος – Αέρος» που σε συνδυασμό και με άλλες παράλληλες ενέργειες, για την αναβάθμιση άλλου τύπου αεροσκαφών που «τρέχουν», αλλάζουν πλήρως τα δεδομένα στο Αιγαίο.

 Αναρωτιέμαι, πώς η Κυβέρνηση της Νέας Δημοκρατίας βρήκε τη λύση; Μήπως γίναμε ξαφνικά πλούσια οικονομία; Μήπως το δημοσιονομικό περιβάλλον άλλαξε τρομακτικά; Κύριε Πρόεδρε, τίποτα απ’ όλα αυτά δεν έγινε, ίσα - ίσα που έχουμε ένα χρόνο «ασφυξίας» λόγω του κορονοϊού, της πανδημίας. Τι, λοιπόν, άλλαξε; Η ιεράρχηση των προτεραιοτήτων και η έλλειψη των ιδεοληψιών. Για την Κυβέρνησή μας, η ενίσχυση των Ενόπλων Δυνάμεων είναι εκ των ουκ άνευ. Η αποτροπή επιτυγχάνεται με ισχυρές Ένοπλες Δυνάμεις και τώρα που προχωράμε σε διερευνητικές, οι ισχυρές Ένοπλες Δυνάμεις, η αποτροπή και η παρουσία τους από τον Φεβρουάριο πέρυσι μέχρι στο Αιγαίο και στην Ανατολική Μεσόγειο, αντελήφθη ο γείτονας ότι πρόκειται, για ένα συμπαγές κομμάτι, αποφασισμένο, ενωμένο και εκπαιδευμένο.

Άρα, λοιπόν, είναι ένα «ισχυρό χαρτί» και για τη διάρκεια της πορείας των διερευνητικών μας.

 Όσο πιο ισχυρές Ένοπλες Δυνάμεις έχουμε, τόσο πιο αποτελεσματική είναι η αποτροπή μας, το έχουν αντιληφθεί πλέον άπαντες.

Θα πρέπει να σημειωθεί η «έξυπνη κίνηση» και να αποδοθούν τα εύσημα στην πολιτική και στρατιωτική ηγεσία.

Θεωρώ, κύριε Πρόεδρε ότι δεν θέλω να πω τίποτα περισσότερο. Καλύφτηκα πλήρως από τους προηγούμενους ομιλητές. Θερμά ευχαριστώ, σήμερα για την ενημέρωση από το Υπουργείο Εθνικής Άμυνας και σας ευχαριστώ πάρα πολύ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κι εμείς τον κύριο Μανωλάκο.

Στο σημείο αυτό έχει κλείσει και ο κατάλογος των ομιλητών στην τρίτη συνεδρίαση. Κύριε Υπουργέ έχετε το λόγο.

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε πρόεδρε. Κυρίες και κύριοι συνάδελφοι, δεν θα μακρηγορήσω, γιατί διανύουμε ήδη την δέκατη έκτη - αν δεν κάνω λάθος - ώρα ενημέρωσης του Σώματος σχετικά με την προμήθεια των «RAFALE».

Αν συνυπολογιστούν και οι πέντε ώρες περίπου που χρειάστηκαν για να ενημερωθεί η Επιτροπή Εξοπλιστικών, διότι περί ενημέρωσης επρόκειτο, και στις 17 Δεκεμβρίου και επομένως, νομίζω ότι έχουν πραγματικά εξαντληθεί όλα τα επιμέρους ζητήματα αυτής της προμήθειας, πλην όμως, από τις πάρα πολλές απαντήσεις που δόθηκαν σε πάρα πολλές ερωτήσεις που διατυπώθηκαν ευλόγως - και λόγω του σύντομου της διαδικασίας και του ασφυκτικού χρονικού περιθωρίου να ενημερωθούν οι συνάδελφοι των κομμάτων της αντιπολίτευσης για τη σύμβαση αυτή - ακόμα υπάρχουν κάποιες επιφυλάξεις.

Κοιτάξτε, πραγματικά δεν έχω αντιληφθεί ακόμα αν τα κόμματα της αντιπολίτευσης, μεταξύ των οποίων και το κόμμα της αξιωματικής αντιπολίτευσης, αμφιταλαντεύονται ανάμεσα στην εξεύρεση ενός κινήτρου για να πουν το ναι ή την επίκληση μιας δικαιολογίας για να πουν το όχι. Δεν το έχω ξεκαθαρίσει ακόμη. Ελπίζω να ισχύει το πρώτο.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**( ομιλών εκτός μικροφώνου): Αν το αναβάλλεται για ακόμα μια βδομάδα, κύριε Υπουργέ, θα το μάθετε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τι να αναβάλλουμε; Έχουμε ήδη πει στη δίκη. Η αναβολή εξετάζονται στα προδικαστικά.

Αλλά, πραγματικά νομίζω και θα ήθελα πραγματικά - και δεν είναι προσωπικό το κίνητρο - αυτήν την ώρα προσυπογράφοντας αυτά που πολύ σωστά είπε ο εισηγητής μας, ο Μακάριος Λαζαρίδης, ότι για λόγους της μεγαλύτερης εικόνας, της πρόταξης του δάσους απέναντι στο δέντρο ή στο κλαδί πολύ περισσότερο, να πάμε με όρους εθνικής συναίνεσης σε μία διατύπωση θετικής άποψης, θετικής ψήφου υπέρ του νομοσχεδίου.

Κύριε Τσίπρα, το είπατε εσείς, ότι είστε υπέρ της θετικής στάσης επί της αρχής. Επί της αρχής, «ναι» λοιπόν. Αν πείτε οτιδήποτε άλλο από το «ναι» επί της αρχής, δεν θα είναι «ναι» αλλά θα είναι « όχι» ή «παρών». Είναι απλή λογική αυτή νομίζω και όλοι το καταλαβαίνουμε.

Είναι εύλογο να έχετε επιφυλάξεις. Διατυπώσατε πάρα πολλές από αυτές με μορφή ερωτήματος, αλλά νομίζω ότι απαντήθηκαν οι περισσότερες.

Ασφαλώς και η σύμβαση δεν είναι τίποτα άλλο, οποιαδήποτε σύμβαση, από την θα έλεγα την έγγραφη αποτύπωση μιας δήλωσης βούλησης, συγκλίνουσας δήλωσης βούλησης δύο μερών. Έτσι το περιγράφει, τουλάχιστον, η νομική επιστήμη. Άμα υπάρχει σύμβαση - δηλαδή εκφράζεται αυτή η δήλωση βούλησης από δύο μέρη σε ένα κοινό κείμενο - τότε επιλύονται όλα τα προβλήματα.

Προϋπάρχει η διαδικασία της διαπραγμάτευσης. Στη διαπραγμάτευση πάντα κάποιοι όροι γίνονται δεκτοί καθόλα, κάποιοι όροι γίνονται δεκτοί εν μέρει - έτσι συμφωνούνται τουλάχιστον - κάποιοι όροι απορρίπτονται από το ένα ή το άλλο μέρος. Αλλά αυτό είναι το αποτέλεσμα της διαπραγμάτευσης. Έτσι έγινε και εδώ πέρα.

Νομίζω, ότι πραγματικά αυτό που προέχει να προτάξουμε είναι ότι αυτή η υπόθεση διεκπεραιώθηκε σε - όπως σας είπα - άνευ προηγουμένου ταχύτητα, γιατί αυτό επέτασσε η κρισιμότητα της συγκυρίας και αυτοί οι ρυθμοί εκφράστηκαν μέσα από μία πολύ σκληρή δουλειά που έγινε από πολλούς παράγοντες.

Για μια ακόμα φορά, οφείλω να συγχαρώ από του βήματος, τους εμπλεκόμενους δηλαδή, ασφαλώς τα Επιτελεία υπό το συντονισμό του Α/ΓΕΕΘΑ για το ΓΕΕΘΑ και ασφαλώς τον υπό τον συντονισμό του Α/ΓΕΑ για το Γενικό Επιτελείο Αεροπορίας, τις υπηρεσίες του Υπουργείου του, την ΓΔΑΕΕ, τη Γενική Διεύθυνση Εξοπλισμών και Αμυντικών Εξοπλισμών και Επενδύσεων, της οποίας Γενικός Διευθυντής είχε και κυρίαρχο ρόλο στη διαδικασία διαπραγμάτευσης με τη γαλλική πλευρά - ήδη από το Σεπτέμβρη - και φυσικά και την οικονομική υπηρεσία, που ενέταξε το ζήτημα αυτής της προμήθειας στο συνολικό δημοσιονομικό πλαίσιο και - δεν είναι εδώ ο κύριος Βίτσας - αλλά θα τον προέτρεπα να μην έχει καμία ανησυχία για το δημοσιονομικό κομμάτι, γιατί μεταξύ άλλων, στον προϋπολογισμό, που ψηφίσαμε προ δύο μηνών ορίστηκε με κάθε σαφήνεια και εξηγήθηκε επίσης με σαφήνεια ότι δαπάνες για την άμυνα αυξάνονται από 530 εκατομμύρια στα 305 δις περίπου.

 Ασφαλώς μέρος αυτών των 2,5 δισ., που θα δαπανηθούν μέσα στο τρέχον έτος ήδη, καλύπτει αυτή τη δαπάνη, 30% + 30%, το 60% του συνόλου της προμήθειας των Rafale, διότι η απόφαση ήταν να ενισχυθούν οι Ένοπλες Δυνάμεις.

Για να ενισχυθούν οι Ένοπλες Δυνάμεις είτε με την προσθήκη νέων συστημάτων είτε με τη συντήρηση και αναβάθμιση των υφιστάμενων, όπως είπε πολύ σωστά, ο κ. Μανωλάκος, ο συνάδελφος, είναι και αυτό πάρα πολύ σημαντικό. Αυτό είναι πολιτική βούληση και προτεραιότητα βάσει του σχεδιασμού της πολιτικής ηγεσίας του Υπουργείου Άμυνας και της Κυβέρνησης ευρύτερα υπό τη σύμφωνη γνώμη ασφαλώς του Πρωθυπουργού, που ενέκρινε το σχέδιο, που προτείναμε ενώπιον του μετά τον συντονισμό ως προς το σχεδιασμό, την προτροπή, την οργάνωσης, τη μεθοδολογία από τον κύριο Αρχηγό ΓΕΕΘΑ. Επομένως, δεν γίνονται όλα αυτά στην τύχη. Υπάρχει ο συγκεκριμένος σχεδιασμός και η Δομή Δυνάμεων.

Έρχομαι εδώ πέρα να διευκρινίσω ένα θέμα για το οποίο έχει υπάρξει μια παρανόηση, διότι από χθες με πληροφορούν ότι κυκλοφορεί στα μέσα ευρέως ότι παίρνουμε 40 σύγχρονα μαχητικά μέχρι το 2025. Δεν είπα ακριβώς αυτό χθες. Οι συνάδελφοι το γνωρίζετε, γιατί παρακολουθήσατε τη συζήτηση και είμαι σίγουρος ότι έχετε διαβάσει και τα πρακτικά. Είπα ότι στα πλαίσια τόσο της ισχύουσας όσο και της υπό έγκριση δομής δυνάμεων, προβλέπεται μεταξύ άλλων και η πρόσθεση 40 καινούργιων μαχητικών αεροσκαφών, για να καλυφθούν οι ανάγκες. Στο πλαίσιο αυτής της προβλεπόμενης πρόσθεσης εντάσσεται και αυτή η προμήθεια των 18 Rafale. Δεν έχουμε συμφωνήσει, όμως, με καμία χώρα, με καμία εταιρεία, να αποκτήσουμε 40 καινούργια μαχητικά αεροσκάφη.

Θα έλεγα ότι, αν αύριο προβούμε σε καμία τέτοια ανακοίνωση, για να κάνω πάλι - να το πω έτσι - την απόπειρα ελάφρυνσης της ατμόσφαιρας, θα έχουμε τα βασικά παράπονα από το Πολεμικό Ναυτικό. Διότι οι μεγάλες αποφάσεις μέχρι τώρα αφορούν ως επί το πλείστον την Πολεμική αεροπορία. Oι μεγάλες αποφάσεις, που θα κληθούμε να λάβουμε μέσα στο τρέχον έτος, θα αφορούν τη βασική προμήθεια των τεσσάρων κυρίων μονάδων επιφανείας ομάδων κρούσης των φρεγατών του Πολεμικού Ναυτικού, ασφαλώς και τον εκσυγχρονισμό των τεσσάρων MEKO. Φυσικά έπεται συνέχεια, αφού ανάγκες υπάρχουν και στο Πολεμικό Ναυτικό και άλλες στην Πολεμική Αεροπορία, ασφαλώς και στο Στρατό Ξηράς και εντάσσονται, όπως σας είπα στον ευρύτερο σχεδιασμό μας.

Λειτουργούμε, όμως, με βάση αυτό το σχέδιο και παράλληλα καλλιεργούμε και τις στρατηγικές μας σχέσεις με τους συμμάχους εκ των οποίων βέβαια προβεβλημένη θέση έχει και η Γαλλία. Δεν είναι ανύπαρκτη η στρατηγική σχέση με τη Γαλλία, ούτε το ότι δεν έχει αποτυπωθεί σε μία έγγραφη αμυντική συμφωνία, σημαίνει ότι έχει υποχωρήσει σε ενδιαφέρον. Ασφαλώς και είναι ανοιχτή η συζήτηση στο τραπέζι. Ασφαλώς και θα συζητήσουμε επ’ αυτού και άλλων με την ομόλογό μου, όταν θα επισκεφθεί με το καλό τη χώρα μας, προκειμένου να παραστεί στην υπογραφή της Συμφωνίας για την προμήθεια των Rafale.

Γνωρίζετε ίσως ότι πριν από ένα μήνα περίπου η Γαλλία συμμετείχε για πρώτη φορά στην άσκηση «ΜΕΔΟΥΣΑ», που διεξάγεται κάθε χρόνο εδώ και πολλά χρόνια, κοινή άσκηση μεταξύ Ελλάδας, Αιγύπτου και Κύπρου. Φέτος συμμετείχαν για πρώτη φορά οι Γάλλοι με πολεμικό πλοίο και στοιχεία των Ενόπλων Δυνάμεων των Ηνωμένων Αραβικών Εμιράτων.

Άρα, διευρύνονται οι συμμαχίες της Ελλάδας και αυτό αποτυπώνεται με έργα και όχι, με ρητορική. Σε λίγες μέρες αρχές, στις αρχές του επόμενου μήνα, θα έρθουν στην Ελλάδα, τέσσερα γαλλικά Rafale, προκειμένου να συνεργαστούν και να συνεκπαιδευτούν με ελληνικά Mirage.

. Αυτά είναι απτές αποδείξεις ότι η στρατηγική σχέση υπάρχει και λειτουργεί.

Δεν ανατρέπεται κανένας αμυντικός σχεδιασμός με την πρόσκτηση των αεροσκαφών αυτών, για να απαντήσω και σε ένα άλλο σημείο που έφτιαξε ο κύριος Τσίπρας, η συνθήκη με δικά μας μέσα για την προάσπιση των δικών μας δικαιωμάτων ικανοποιείται και αυτό είναι ένα ακόμα σημείο προς το σκοπό της απόκτησης, ακόμα περισσοτέρων μέσων, προκειμένου να ικανοποιηθεί αυτή η συνθήκη, με την προμήθεια των Rafale και των όπλων τους, εννοώ.

Άκουσα πολλά ότι φέρνουμε το νόμο αντί του υποπρογράμματος και αυτό συνιστά μία τάση να αποκλίνουμε από την ισχύουσα νομοθεσία. Χθες έδωσα την αριθμητική αυτών των αποκλίσεων, παραθέτοντας τόσο τα υποπρογράμματα που έχουμε εγκρίνει, κατά τη διάρκεια της θητείας μου στο Υπουργείο Εθνικής Άμυνας, σε σχέση με τους νομούς που αφορούν σε προμήθειες. Νομίζω η σύγκριση από μόνη της τα λέει όλα. Αλλά ξέρετε, με την ίδια λογική ο νόμος της πλειοψηφίας ισχύει και στην Επιτροπή Εξοπλιστικών. Δηλαδή, το να φέρουμε ένα πρόγραμμα στην Επιτροπή Εξοπλιστικών, δεν σημαίνει κάτι διαφορετικό, αφού πάλι θα μπορούσε να εγκριθεί δυνάμει του νόμου της πλειοψηφίας. Αυτή τη στιγμή φέρνουμε με νόμο αυτές τις τρεις συμβάσεις, προκειμένου να ξεπεράσουμε, για λόγους ταχύτητας, διεκπεραίωσης της υπόθεσης, λόγω της κρισιμότητας της στιγμής, λόγω της κατεπείγουσας ανάγκης, όπως έχει στοιχειοθετηθεί γι’ αυτή την προμήθεια, τις αποκλίσεις από την υφιστάμενη νομοθεσία και εξήγησα ότι λόγω του εξαιρετικά μεγάλου οικονομικού αντικειμένου μεταξύ άλλων, θα ήταν πάρα πολύ δύσκολο να φτάσουμε σε μία συμφωνία με μία εταιρεία.

Νομίζω απαντήθηκαν και τα ερωτήματα για την εμπλοκή της εγχώριας αμυντικής βιομηχανίας. Ασφαλώς και δεν αποκλείεται από τη διατύπωση της σύμβασης και νομίζω ότι αν προκύψει εμπλοκή της Αμυντικής Βιομηχανίας, κάτι που όλοι θα θέλαμε, αυτό νομίζω θα προκύψει στην πορεία, όταν ενδεχομένως θα ανακύψει ζήτημα ανάθεσης υποκατασκευαστικού έργου σε ελληνικές εταιρείες. Αυτή τη στιγμή, όμως, έχουμε έναν κατασκευαστή, την εταιρεία Dassault, μοναδικό κατασκευαστή, βάζω στην ίδια κατηγορία και τις άλλες δύο κατασκευάστριες εταιρείες, τη Thales και τη Safran και ως προς το σκέλος της προμήθειας, δεν ήταν τόσο εύκολο να γίνει, πλην όμως προβλέφθηκε η σχετική δυνατότητα στο γράμμα του νόμου. Η ενεργοποίηση της ΕΑΒ σε αυτό, ασφαλώς και θα ήταν ευχής έργο και πραγματικά επιθυμία δική μας.

Ξέρετε, υπάρχει η αίσθηση ότι το Υπουργείο Εθνικής Άμυνας είναι υπόλογο για την ΕΑΒ, αλλά δεν είναι. Το ξέρετε. Άλλοι έχουν την εποπτεία, το Υπουργείο Οικονομικών έχει την εποπτεία της ΕΑΒ. Νομίζω ότι πρέπει να μας απασχολήσει σε μία συνεδρίαση, μάλλον κοινή, της Οικονομικών και Άμυνας, δεν ξέρω γιατί να προσέλθει εδώ ο Υπουργός Οικονομικών για να λογοδοτήσει για την ΕΑΒ μαζί με τη διοίκηση της ΕΑΒ, αν δεν είναι και κοινή συνεδρίαση, αυτό εν πάση περιπτώσει, είναι θέμα το οποίο θα εξετάσει το Προεδρείο σε μία συνεννόηση μελλοντική με την αντίστοιχη Επιτροπή. Προς το παρόν αρκούμαι να προσθέσω ότι το Υπουργείο Εθνικής Άμυνας είναι ο πελάτης και μάλιστα ένας αρκετά δυσαρεστημένος πελάτης, με βάση το αποτέλεσμα όσον αφορά το οφειλόμενο έργο της ΕΑΒ προς το Υπουργείο Εθνικής Άμυνας, προς την Πολεμική Αεροπορία, η οποία ως πελάτης μάλιστα είναι και συνεπέστατος όσον αφορά τις δικές της υποχρεώσεις να πληρώνει, να προκαταβάλει τα ανταλλακτικά ό,τι χρειάζεται για να έχει αεροπλάνα.

 Πλην, όμως, το αποτέλεσμα, όπως σας είπα, δεν μας ικανοποιεί. Είμαστε σε συνεχείς επαφές και με το Υπουργείο Οικονομικών και με τη διοίκηση της ΕΑΒ, προκειμένου να συμφωνήσουμε σε ένα βασικό προγραμματισμό. Για μένα το 2021 θα είναι ένα κομβικό έτος για τη λειτουργία της ΕΑΒ, διότι εκτός των άλλων, θα πρέπει να αποδείξει ότι μπορεί να διεκπεραιώσει, να βγάλει εις πέρας και το πρόγραμμα αναβάθμισης των F-16 στην εκδοχή Viper. 10 με 12 αεροσκάφη θα μπουν στη γραμμή παραγωγής φέτος. Σε λίγες μέρες θα πετάξει το πρώτο Viper πλέον από την ΕΑΒ στην Αμερική, προκειμένου να υποστεί εκεί όλες τις δομικές παρεμβάσεις και να επιστρέψει στην Ελλάδα και να αρχίσει κανονικά να λειτουργεί η γραμμή παραγωγής, προκειμένου να μας προκύψουν και τα υπόλοιπα Viper, κατά το πρόγραμμα. Είμαστε εντός προγράμματος μέχρι στιγμής, αλλά αυτό το έτος θα είναι το έτος όπου θα υπάρχουν και οι δυσκολίες διεκπεραίωσης ενός προγράμματος με αρκετά σκάφη και όχι μόνο ένα. Ίδωμεν και αισιοδοξούμε.

Από εκεί και πέρα - σταχυολογώ από θέματα τα οποία τέθηκαν - υπάρχει και το Ελεγκτικό Συνέδριο. Είπε η κυρία Σακοράφα ότι οι συμβάσεις αυτές δεν πρόκειται να επικυρωθούν ποτέ από τον έλεγχο του Ελεγκτικού Συνεδρίου, κατά την κρίση της. Μα, πάλι είπα και όχι μία φορά αλλά πολλές στις ώρες που πέρασαν, ότι μετά την ψήφιση, με το καλό, του νόμου αυτού μπαίνουμε στο στάδιο του προ συμβατικού ελέγχου από το Ελεγκτικό Συνέδριο και ο έλεγχος αυτός είναι το εχέγγυο διαφάνειας αυτής της σύμβασης και η κατάθεση της νομιμότητας της σύμβασης και ενώ θα μπορούσαμε να τεθούμε εναντίον της προσφυγής στον προσυμβατικό έλεγχο του Ελεγκτικού Συνεδρίου για να πάμε ακόμα πιο γρήγορα και να μη κατηγορούμεθα για καθυστέρηση, επιπλέον είπαμε ότι ο καλύτερος και ασφαλέστερος και νομιμότερος δρόμος είναι ακριβώς να πάμε στον προσυμβατικό έλεγχο του Ελεγκτικού Συνεδρίου, προκειμένου το Ελεγκτικό Συνέδριο να αποφανθεί σε προσυμβατικό στάδιο για τη σκοπιμότητα και τη νομιμότητα αυτής της σύμβασης και νομίζω αυτό θα ήταν κάτι για το οποίο όλοι θα έπρεπε να αισθάνονται καλύτερα και όχι χειρότερα, με κάθε τρόπο. Επομένως το Ελεγκτικό Συνέδριο θα αποφανθεί.

Θα διαφωνήσω με την κρίση του κ. Μυλωνάκη ότι έχουν εγκαταλειφθεί οι Ένοπλες Δυνάμεις. Πολλά εξοπλιστικά έμειναν πίσω. Το εξήγησα πάρα πολλές φορές, θα το αποδώσω στην οικονομική δυσκολία περασμένων ετών περισσότερο από οτιδήποτε άλλο, αλλά νομίζω ότι πρέπει να παραδεχθούμε ότι αυτή τη στιγμή κάθε άλλο παρά εικόνα εγκατάλειψης αναμεταδίδουν οι Ένοπλες Δυνάμεις. Έχει αναληφθεί μια πολύ εντατική προσπάθεια ανάταξης, επανεξοπλισμού, αναβάθμισης σε όλα τα επίπεδα. Αυτό που έγινε στην Αεροπορία μέσα στο 2020, ξεκινώντας από την ψήφιση του νόμου για την επανέναρξη της ροής των ανταλλακτικών στα MIRAGE 2000-5 που πλέον λειτουργεί κανονικά και προστίθενται τα αεροπλάνα στη διαθεσιμότητα της Πολεμικής Αεροπορίας. Την αναβάθμιση των F-16 στην εκδοχή VIPER που πλέον έχει δρομολογηθεί και λειτουργεί, την πρόσθεση των RAFALE, την έγκριση των FOS, εν συνέχεια υποστήριξη συμβάσεων δηλαδή, για τον στόλο μας, προκειμένου να δρομολογηθεί επιτέλους κάποτε η αύξηση των διαθεσιμοτήτων. Άλλα υποπρογράμματα επιμέρους και, βέβαια, για να μην το ξεχνάω, η επικείμενη επένδυση στο Εκπαιδευτικό Κέντρο της Καλαμάτας, ώστε αυτό να γίνει διεθνές εκπαιδευτικό κέντρο και, όχι μόνο να καλύψει στο ακέραιο τις ανάγκες της εκπαίδευσης των ιπτάμενων της Πολεμικής Αεροπορίας, να προσελκύσει, ενδεχομένως, και εκπαιδευόμενους πιλότους άλλων χωρών προς όφελος και της ελληνικής οικονομίας, μεταξύ άλλων, νομίζω είναι μια μικρή επανάσταση. Είναι πολλά και μένουν να γίνουν πολλά ακόμα. Ασφαλώς πρέπει να παρθούν αποφάσεις αντίστοιχες για το Πολεμικό Ναυτικό, όπως και για το Στρατό Ξηράς, όμως, μέσα στα 48 και βάλε υποπρογράμματα που έχουν εγκριθεί με γνωμοδότηση της Επιτροπής Εξοπλιστικών τους 18 αυτούς μήνες, το συμπέρασμα που ανακύπτει είναι ότι γίνονται αρκετά πράγματα και, μάλιστα, με γρήγορους και εντατικούςρυθμούς και αυτό, ασφαλώς, οφείλεται και στη συνολική δουλειά όλων των εμπλεκομένων. Επομένως, δεν νομίζω ότι είναι σωστή η κρίση ότι είναι όλα εγκαταλελειμμένα στην τύχη τους. Αντιθέτως, πάμε με φουλ ρυθμούς.

Τέλος, όσον αφορά τον απόρρητο χαρακτήρα και τη δυσκολία πρόσβασης σ’ αυτόν τον απόρρητο χαρακτήρα, επαναλαμβάνω αυτό που είπα κι εχθές, ότι από τις 5 του μήνα η σύμβαση, όχι το τελικό νομοθετικό κείμενο, οι συμβάσεις, μάλλον, αυτές καθεαυτές είχαν αποσταλεί στη Βουλή των Ελλήνων, ήταν διαθέσιμες επομένως στους εκπροσώπους των κομμάτων προκειμένου να ενημερωθούν, διότι τι άλλο από την εξέταση αυτού του νομοσχεδίου είναι παρά η ενδελεχής εξέταση των συμβάσεων με τους επιμέρους όρους τους, προκειμένου να καταλήξει ο καθένας στα συμπεράσματά του.

Το απόρρητο κομμάτι, νομίζω, ότι έτυχε εκτενούς επεξεργασίας σήμερα από τη 2η  συνεδρίαση της επιτροπής, δόθηκαν πάρα πολλές απαντήσεις. Εγώ, θα επιμείνω σε αυτό που έθιξε η κυρία Τζάκρη, ότι ισχύουν οι διατάξεις του αστικού κώδικα εκεί όπου δεν υπάρχουν συγκεκριμένες ρυθμίσεις στις διατάξεις του νομοσχεδίου. Αυτές ρυθμίζουν και το ζήτημα της αναστροφής της πώλησης της μείωσης του τιμήματος, βασικά θέματα ενοχικής φύσεως του αστικού κώδικα, αλλά, όσον αφορά την καθυστερημένη παραλαβή, αυτή ρυθμίζεται και στο άρθρο 24 της σύμβασης. Επομένως, έχουν ληφθεί πρόνοιες για να επιλυθούν όλα αυτά τα ζητήματα που ενδεχομένως να προκύψουν από την εκτέλεση της σύμβασης, νομίζω, σε ικανοποιητικό βαθμό.

Θα ασχοληθούμε με τα παλιά Μιράζ όταν με το καλό περάσει από τη συνηθισμένη διαδικασία έγκρισης υποπρογράμματος που φτάνει στην Επιτροπή Εξοπλισμών, προκειμένου να εγκριθεί το υποπρόγραμμα, όλη αυτή η υπόθεση, όμως, επί του παρόντος, σας λέω, ότι έχει ήδη συσταθεί η επιτροπή με απόφαση του Ανωτάτου Αεροπορικού Συμβουλίου. Η επιτροπή αυτή θα ασχοληθεί με την αποτίμηση των υπαρχόντων Μιράζ 2000 της Πολεμικής Αεροπορίας, προκειμένου να πάμε με γρήγορους ρυθμούς προς τη γαλλική πλευρά, που με καλή διάθεση, είμαι σίγουρος, όπως επιδείχθηκε μέχρι τώρα, θα προχωρήσει στην αγορά αυτών των μιράζ, τα οποία άλλωστε η Dassault, διότι αυτή θα αγοράσει, όπως αυτή παίρνει τα αεροπλάνα από την γαλλική αεροπορία, τα φέρνει στην κατάσταση που τα θέλουμε και μετά πουλά σε εμάς, για να το πω έτσι πολύ σχηματικά, θα αποτιμήσει και θα τα εκμεταλλευθεί όπως θέλει, αλλά αυτό ασφαλώς θα είναι προς όφελος τελικά του τελικού αντιτίμου του οικονομικού, χωρίς, όμως, να μπορεί να γίνει εδώ ένας ευθύς συμψηφισμός που να προκύπτει μέσα από τη σύμβαση.

Νομίζω, ότι λίγο πολύ, αυτά είναι σε τελική, αν θέλετε, φάση, τα ερωτήματα που τέθηκαν στο τελικό στάδιο και αυτές τις απαντήσεις σπεύδω να δώσω, αυτές τις διευκρινίσεις. Αυτό που απομένει τώρα είναι η τελική στάση στην Ολομέλεια. Εκτιμώ, ότι μία τέτοια υπόθεση, ασφαλώς και εθνική υπόθεση, ασφαλώς εξετάστηκε όλες αυτές τις μέρες, υπό το πρίσμα του ασφυκτικού χρόνου, έλλειψης ενδεχομένως του χρόνου που όλοι θα θέλαμε για να την εξετάσουμε πλήρως, πλην όμως συμπληρώσαμε τις 16 ώρες μας, είχαμε και κάποιο επιπλέον διάστημα να δούμε τη σύμβαση εδώ, που ήταν στη διάθεση της Βουλής των Ελλήνων. Νομίζω, ότι εξηγήθηκαν και αναλύθηκαν πάρα πολλά, ιδίως τεχνικά ζητήματα, από τους αρμόδιους της στρατιωτικής ηγεσίας. Νομίζω, ότι έχει προκύψει πέραν πάσης αμφιβολίας, ότι είναι μία σύμβαση εθνικά επωφελής. Εξηγήθηκε γιατί πάμε με αυτή τη διαδικασία, της σύνταξης δηλαδή νόμου, νομοθετήματος, που περιλαμβάνει τις συμβάσεις, λόγω των θεμάτων που ανέκυψαν και αυτό, νομίζω, ότι είναι μια ασφαλής και επαρκής συνολική εξήγηση.

Επομένως, με πνεύμα πραγματικό, υποστηρικτικό, ως προς την υπόθεση της ενίσχυσης των Ενόπλων Δυνάμεων της χώρας, με τις επιφυλάξεις που πρέπει κάθε κόμμα της Αντιπολίτευσης να έχει, αλλά και η καλή πίστη ως προς τις απαντήσεις που έλαβε νομίζω πέραν πάσης αμφιβολίας αυτό το διάστημα. Καλό είναι να δείτε όλοι εσείς οι συνάδελφοι των κομμάτων της Αντιπολίτευσης, όσοι δεν το έχετε αποφασίσει ήδη, τη στήριξη σε αυτό το πραγματικά εμβληματικό εγχείρημα απότομης και δραματικής ενίσχυσης των δυνατοτήτων της Πολεμικής Αεροπορίας και του συνολικού αποτρεπτικού αποτυπώματος των ενόπλων δυνάμεων. Είναι νομίζω μία αγορά η οποία είχε καιρό να συμβεί στην Ελλάδα. Συνέβη, θα έλεγα, με ασυνήθιστα ταχείς ρυθμούς, αλλά και παράλληλα, με πνεύμα σεβασμού και συμμόρφωσης και προς τη συνολική διαφάνεια και προς τη νομιμότητα, αλλά και προς την ταχύτητα και αποτελεσματικότητα.

Είναι πλήρης, όμως, ως προς το ότι καλύπτει και την αγορά της πλατφόρμας, δηλαδή, του αεροσκάφους, των αεροσκαφών και την παροχή, εν συνεχεία, υποστήριξης, κάτι καθόλου δεδομένο, σύμφωνα με τη μέχρι τώρα πρακτική, αλλά ασφαλώς αυτονόητο, τουλάχιστον για μας, από εδώ και πέρα.

Επιπλέον, καλύπτει και το ζήτημα της πρόσκτησης των όπλων, με τους σωστούς όρους, στις ποσότητες που ασφαλώς μας προτείνει και την πρόταση αυτή ασφαλώς και πρέπει να σεβαστούμε, η στρατιωτική ηγεσία και ειδικά η πολεμική αεροπορία.

Με αυτούς τους όρους, λοιπόν και για να μη λέω περισσότερα και σας κουράζω, θα σας καλέσω αύριο στην Ολομέλεια, να στηρίξετε με θετική ψήφο αυτό το νομοσχέδιο και να επικυρώσετε, πάλι με τη θετική σας διάθεση, εκπεφρασμένη δια της ψήφου, αυτήν τη σημαντική ενίσχυση των Ενόπλων μας Δυνάμεων.

Και πάλι σας ευχαριστώ και για την συνεισφορά σας, όλες αυτές τις μέρες.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, κύριε Υπουργέ.

Στο σημείο αυτό, κυρίες και κύριοι συνάδελφοι, ολοκληρώθηκε η τρίτη συνεδρίαση. Από τις τοποθετήσεις των Εισηγητών και των Ειδικών Αγορητών, προκύπτει ότι το νομοσχέδιο και στα άρθρα του, γίνεται δεκτό κατά πλειοψηφία, όπως και το ακροτελεύτιο άρθρο, γίνεται δεκτό κατά πλειοψηφία.

 Επομένως, συνολικά, το νομοσχέδιο του Υπουργείου Εθνικής Άμυνας, γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Αύριο, λοιπόν, εισάγεται, με τη διαδικασία του επείγοντος, στην Ολομέλεια της Βουλής.

Στο σημείο αυτό, κυρίες και κύριοι συνάδελφοι, θα ήθελα να πω μόνον ότι οι συνεδριάσεις αυτές είναι, πραγματικά, πολύ σημαντικές. Είναι σημαντικές για έναν λόγο, διότι, πέρα από τις διαφορετικές ιδεολογικές και πολιτικές αφετηρίες που έχουμε όλοι μας και όλα τα κόμματα, από εδώ μέσα, επειδή μας παρακολουθεί ο ελληνικός λαός, στέλνουμε και ένα μήνυμα. Το μήνυμα αυτό είναι ότι όλοι μας έχουμε την απόφαση, έχουμε λάβει την απόφαση να προασπίσουμε, όσο το δυνατόν πιο αποτελεσματικά μπορούμε, την εθνική μας κυριαρχία και τα κυριαρχικά μας δικαιώματα.

Το λέω αυτό, άσχετα από τις διαφορετικές τοποθετήσεις και διαφορετικές προσεγγίσεις, που υπάρχουν από όλα τα κόμματα.

Ξέρετε, επειδή βλέπω μπροστά μου και τον Αρχηγό ΓΕΕΘΑ, αλλά και τον Αρχηγό του Γενικού Επιτελείου Αεροπορίας και μιλάμε για ενίσχυση της εθνικής μας άμυνας και βεβαίως ενίσχυση της Πολεμικής μας Αεροπορίας, θέλω να μεταφέρετε στους υπηρετούντες, στους άνδρες και τις γυναίκες στην Πολεμική Αεροπορία, ότι ο ελληνικός λαός, από το υστέρημά του, προσπαθεί να τους εξασφαλίσει εκείνα τα εργαλεία που είναι απαραίτητα για να είναι ακόμη πιο αποτελεσματικοί στην αποστολή τους, που δεν είναι άλλη από την εξασφάλιση της εθνικής μας κυριαρχίας και μάλιστα σε καιρούς που η χώρα μας διέρχεται από μία πρωτοφανή σε ένταση και σε διάρκεια κρίση, από το 1974 και μετά, εάν εξαιρέσει κανείς την κρίση των Ιμίων.

 Άρα, με αυτή την έννοια, θέλω να ξέρουμε πολύ καλά ότι χρωστάμε πολλά στους υπηρετούντες, γενικά, στις Ένοπλες Δυνάμεις, όπως και στα παιδιά του ελληνικού λαού που υπηρετούν στην Ελληνική Αστυνομία, στο Λιμενικό Σώμα και στο Πυροσβεστικό Σώμα.

 Τους δίνουμε λίγα, αυτά μπορεί αυτή τη στιγμή ο ελληνικός λαός να εξασφαλίσει, αλλά θέλουμε να τους μεταφέρετε ότι είμαστε και περήφανοι για το έργο το οποίο επιτελούν.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι κ.κ. Βουλευτές Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Βρούτσης Ιωάννης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Παππάς Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία

Τέλος, και περί ώρα 18:40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**